‘Emas ai’ nyamai dipakai

ENDANG amat mayuh orang madah mar agi ari meli mas. Iya sempama mas dalam ai. Taja pia, orang ti beduit sereta deka makai iya enda bedulika nya lalu sanggup mayar sepinggai sampai ngagai RM700 enti makai ba restoren di menggeri besai Kuching ditu.

Pia meh pengemar rega ikan Empurau ke mega jarang bisi ditemu dijual ba sturan besai laban nemu orang enda berani nguda ikan nya enti ukai orang kaya, orang ke bisi duit lalu keran deka makai ikan nya.

Tang taja iya mar, endang sigi bisi ga orang enda bedulika pengemar iya lalu tetap nguda tauka meli ikan nya laban keran deka ensepi penyamai iya – ngenang penyamai endang amat nyamai, laban bisi kaban penulis madah sekali bisi ampit makai ikan Empurau ke berega mina RM86 pemanah iya pemesai lebuh bisi dijual orang di pasar Julau dalam taun 1989 kelia.

“Ikan nya dipanduk kukus ba siti kedai makai di pasar Julau. Maya nya rega ikan Empurau nya agi urung RM90 sekilo tang jarang bisi dijual di menua Julau,” ku siku indu nya ti gawa ba siti opis di menua nya.

Jam diatu ikan Empurau abis nadai berega sampai ngagai RM700 sekilo ba makit. Nya alai orang ti bulih ikan nya di menua ulu din baka ba ulu ai Batang Rajang, Batang Balui, Batang Baleh enggau ai bukai endang lalu amat beduit.

Kebuah ti mar nya laban ikan tu sigi ikan dikelandik semua raban bansa, ukai bansa Iban aja tang sida menyadi kitai bansa China ke ngujungka ikan nya chukup berega. Enti dulu orang madah ikan Semah enggau Tengadak amat nyamai, tang diatu semua orang balat agi bekelandikka ikan Empurau ke bisi dua bansa, iya nya Empurau Burak enggau Empurau Mirah.

Nyadi Empurau Burak tu jarang agi ditemu tauka ulih mensia mayuh tang berega murah agi, iya nya urung RM600 sekilo diatu.

Beduduk ari tu, enti bisi jalai anang enda nguji ngiga jalai nginang ikan Empurau ambika jual sereta ungkupka empa diri empu. Enti alai nupi iya chun sereta ngena pemanah nadai kebuah iya enda ulih idup enggau likun sampai chukup besai lalu ngenataika untung besai enti dijual. Kitai pan tentu chukup puas hati ensepi penyamai iya enti udah datai ba pemesai ti chukup, kelebih agi Empurau Mirah. Taja pia, Empurau tupi ba ai matung baka dalam pegung tetap alah penyamai bebanding enggau Empurau ti idup ba endur pendiau asal iya baka dalam sungai endur ai rarat.

“Laban ke nyamai sereta berega meh mensia mayuh ke bisi awak endang keran ngulihka Empurau, iya nya sida ti nguan menua ulu, kelebih agi muak ngagai ulu Batang Rajang enggau pati iya baka Baleh enggau Balui.

Tang anang ngiga ba ai menua ili laban ai ti dikerinduka ikan Empurau nya ai menua ulu,” ku siku driba bilun (pilot) ba Hornbill Skyways, lebuh ditanya penemu ulih Sada Sarawak apin lama. Iya tu sigi berasal ari menua Kapit tang udah lama diau mendam di Kuching.

“Ikan baka Empurau enggau Semah endang ditemu beranak, betelesak ba Ulu Batang Rajang, Ulu Baleh, Ulu Katibas enggau Ulu Balui, ku driba bilun nya.

Perintah endang lama udah merambu sereta bejalaika pengawa deka terus ngidup sereta nambah pemayuh ikan Empurau enggau sekeda ikan ti nyamai agi baka Semah, Tapah, Tengadak enggau sekeda ikan menua ulu bukai. Siti ari jalai nupi nya ngena sistem tagang ti dipejalaika di Kapit enggau di Serian. Di Betong, di Kanowit enggau di Miri sereta di Limbang pan bisi ga udah sungai dilepaska sekeda bansa ikan awakka idup besai lalu dijaga enggau manah.

Reti sistem tagang nya, ikan ditupi ba sungai dalam bungkur sistem nya nadai tau diambi sengapa, laban sida ditejuka mansang besai lalu mina tau diulih, tauka diketau enti bisi guna tauka ungkup dijual.

Di menua Tarat, di Serian bisi mega orang betelesakka ikan Empurau. Nitih pemadah ari pemberita, bisi enam iti pegung di Tarat ditagaka alai nupi ikan Empurau.

Projek nya deka disungkakka manah agi sistem pejalai ai awakka ai enda matung tang ulih rarat kin kitu ngambika ikan nya asai ti diau dalam sungai. Sistem pejalai ai nya mega deka nyungkakka agi kapasiti (pemayuh peranak) enggau kualiti ikan Empurau, pia ku jaku Jabu maya bejadika palan alai nupi ikan nya.

“Kena nyapai tuju ati kitai deka ngidupka mayuh agi ikan Empurau ke tinggi agi kualiiti, infrastruktur ngagai sereta ngelingi palan alai nupi ikan tu deka disungkakka agi pemanah iya enda lama udah tu ila,” ku siku pemesai Opis Betanam Betupi lebuh ditanya Sada Sarawak.

Iya madah, maya musin kemarau deka pedis mimit nupi ikan laban ai numbas penalam lalu tusah deka ditikal pulai awakka pegung enda kelalu matung. Laban enti kelalu matung enda chukup angin enggau oksigen ti beguna bendar kena nentuka ikan nya nyamai enseput lalu idup meruan.Nyadi ngagai diatu, Sada Sarawak nadai nerima berita pasal pengujung projek tu tang mina ninga projek tu bejalai enggau manah.

Di Kuching ditu, siku bansa Kelabit, Dr Elli Luhat, nya siku orang ditemu bisi nupi ikan Empurau kelimpah ari nguji nanam kayu gaharu.

Nitih padah Elli, pengawa nupi ikan tu chukup pedis. Kebuah pia laban ikan nya begunaka mayuh oksigen kena sida idup meruan, baka dalam endur asal sida, iya nya dalam sungai. Reti nya sida pedis deka idup dalam ai matung.

Nya alai nadai lebih manah agi ari sistem tagang ti alai benih tauka anak ikan nya dilepaska di sungai di serata menua kitai tu, lalu anang semina di Kapit, di Kanowit, di Limbang, di Betong enggau menua bukai. Anang nganti ikan nya udah deka punas, tang berengkah ari diatu. Sapa-sapa orang ke bisi kuasa, bisi daya, sida enda tau enda berengkah diatu ngepunka atur ngelepaska anak ikan ngagai sekeda sungai awakka sida idup meruan lalu ngenataika penguntung ngagai mensia mayuh.

Nyadi kitai mayuh tu pan tau ga nguji sama enggau orang ngeruh ai nguji nupi ikan Empurau, mirah tauka burak berengkah ari diatu. Sesebuah rumah panjai tauka sekeda rumah panjai ti bekunsi tauka nengali sungai tau mega nguji numbuhka sistem tagang sida empu lalu nguji minta anak ikan Empurau ari Opis Betanam Betupi engka sida bisi. Enti nadai, ulih ga nguji nanya kini tunga tau bulih anak ikan nya. Penulis apin bisi hari, naka nupi ikan Patin aja jam diatu. Dudi ila engka deka nguji nupi ikan Empurau, engka ulih nambah jereki.

Oleh TELESA EMPERAN

See author's posts


Roti bawang putih dan sup cendawan

ROTI yang siap dibakar dalam ketuhar.

ANDA bosan makan nasi setiap hari? Apa kata, cuba  makan roti pula.

Sesekali mesti rasa nak ubah selera. Kali ini, penulis nak ajak semua buat satu resepi yang paling mudah dan semestinya menyelerakan.

Resepi yang dimaksudkan adalah roti bawang putih dan sup cendawan.

Sebut sahaja dua makanan ini, mesti ramai yang terbayangkan Pizza Hut kan. Sebenarnya, kedua-dua jenis makanan ini amat mudah disediakan di rumah tanpa pergi ke Pizza Hut.

Bahan-bahan untuk resepi roti bawang putih ialah sediakan roti bantal, dua sudu besar mentega, secubit daun parsley dan satu ulas bawang putih.

Cara-cara untuk membuatnya, mula-mula bakar sedikit bawang putih dan tumbukkan halus-halus. Selepas itu, campurkan bawang putih yang telah lumat dengan mentega dan daun parsley. Sapukan pes ini ke atas roti anda. Letak atas kuali leper masak hingga garing dan keperangan. Sedia untuk dimakan!

Manakala, bahan-bahan untuk resepi untuk sup cendawan ialah 300ml air, 500ml susu segar, satu kiub ayam, setengah sudu teh daun parsley, setengah sudu teh serbuk lada hitam, setengah sudu teh garam, setengah cawan tepung gandum, setengah sudu besar mentega, satu tin cendawan butang (potong/hiris/cincang) dan sedikit serbuk perisa.

Cara-cara untuk membuatnya, tuangkan air dan susu segar ke dalam periuk. Tunggu hingga ia mendidih dan kemudian barulah masukkan kiub ayam,  kacau dua hingga tiga minit dan masukkan pula lada hitam dan cendawan butang. Kacau lagi selama lebih kurang 15 minit.Seterusnya, masukkan daun parsley, mentega dan garam. Kacau lagi dalam 10 minit. Bancuhkan tepung dengan air dan kacau supaya tidak berketul. Kemudian boleh tapiskan ke dalam periuk. Kacau sebati sehingga sup akan menjadi pekat. Siap!

Mudah bukan? Jadi, tak payah beli roti bawang putih dan sup cendawan dekat luar lagi. Masak sendiri di rumah lebih jimat. Boleh dinikmati bersama keluarga!

Oleh NUR AIN OTSMAN

See author's posts


RM60 juta bantu pekebun lada, kelapa sawit

BETONG: Kerajaan Sarawak telah memperuntukkan sejumlah RM60 juta untuk membantu pekebun lada dan kelapa sawit yang terkesan disebabkan oleh pandemik Covid-19.

Timbalan Ketua Menteri Datuk Amar Douglas Uggah berkata, dana tersebut adalah untuk membekalkan baja kepada mereka.

“Kerajaan GPS menyedari masalah mereka dan pada masa yang sama, dasarnya adalah untuk membantu petani memperoleh pendapatan yang baik.

“Oleh itu, untuk membantu mengurangkan beban mereka dengan menyediakan dana ini untuk membantu dan meletakkan mereka kembali teguh.

“Kerajaan Sarawak memperhatikan masalah yang dihadapi oleh pekebun lada dan kelapa sawit yang disebabkan oleh sekatan dan kekangan yang disebabkan oleh Covid-19,” jelas beliau.

Uggah yang juga Menteri Pemodenan Pertanian, Tanah Asli dan Pembangunan Wilayah mengatakan keadaan Covid-19 telah memaksa banyak kegiatan pertanian ditangguhkan.

“Bahagian Betong masih memiliki banyak potensi yang belum dimanfaatkan berdasarkan ukuran tanahnya, tanah yang baik dan budaya kerja keras para petani.

“Kami antara lain yang telah menyetujui Pusat Pengumpulan, Pemprosesan dan Pembungkusan (CPPC) di sini. Selain itu Bebuling STOLPORT (lapangan terbang pendek dan landasan) di Spaoh untuk membantu pemasaran luar negara.

“Usaha akan diperhebatkan untuk memperkenalkan metode pertanian moden seperti fertigasi dan hidroponik kepada masyarakat selain pemeliharaan ternak,” jelasnya.

Tambah beliau, organisasi petani di daerah ini akan ditugaskan untuk membeli produk petani.

“Kami ingin petani kami menjana pendapatan dari kegiatan mereka dan saya berharap pertanian di sini akan terus meningkat,” jelas Uggah semalam.

See author's posts


Kempen 14 hari di Sarawak lancar

KUCHING: “Sepanjang tempoh berkempen selama 14 hari lalu, proses berkempen di Sarawak berjalan dengan lancar, Alhamdulillah,” kata Premier Sarawak Datuk Patinggi Tan Sri Abang Johari Tun Openg.

“Nampaknya perpaduan rakyat di sini amat baik dan rakyat telah mempunyai pilihan mereka.

“Saya berharap selepas PRU15 ini, negara kita akan aman dan mempunyai kerajaan yang stabil,”katanya ketika ditemui pemberita sejurus selesai mengundi di SK Merpati Jepang di sini pagi ini.

Dalam pada itu, Abang Johari serta isteri mengundi undi sekitar jam 9:29 pagi di saluran 1 SK Merpati Jepang.

Beliau sempat beramah mesra dengan pengundi sebelum memasuki pusat mengundi.

Abang Johari turut menyeru rakyat Sarawak untuk turun mengundi pagi ini memandangkan cuaca baik dan keadaan berjalan dengan lancar.

Untuk rekod, jumlah pengundi di kawasan Parlimen Petra Jaya keseluruhannya berjumlah 109,809 pengundi.

Pengundi lelaki berjumlah 53,847 dan perempuan berjumlah 55,962 pengundi.

Oleh AZREEN KERIA

See author's posts


Generasi muda warisi wadah kepimpinan masa depan

KUCHING: Terdapat beberapa kumpulan tertentu yang secara terang-terang cuba memecah-belahkan rakyat melalui tindakan dan amalan ekstrim atau taksub terhadap fahaman yang diamalkan menurut senator Dato’ Ahmad Ibrahim.Katanya, lebih membimbangkan ialah kumpulan ini cuba mempengaruhi ramai pemikiran sesetengah generasi muda walau dengan apa cara sekalipun, gene- rasi muda kita patut ‘disediakan’ sebaik mungkin bagi mewarisi wadah kepimpinan masa depan iaitu ‘ jauhkan permainan politik dengan keagamaan’ atau ‘jangan main perkauman’ di Sarawak.

“Sehubungan itu, kita amat bersyukur kerana kerajaan kita selama ini peka dan sedar dengan ancaman tersebut, lantas mereka memperkenalkan konsep ‘wasa- tiyyah’ atau kesederhanaan ini dalam pentadbiran wilayah kita.“Ini kerana mereka yakin melalui pendekatan tersebut bukan sahaja dapat menyumbang kepada penyatuan dalam kalangan umat Islam tetapi juga berupaya memperkukuhkan perpaduan dan persefahaman dengan masyarakat bukan Islam.“Perpaduan ini akan mewujudkan keharmonian yang sekaligus akan membentuk keamanan, kemakmuran, kesejahteraan dan kemajuan untuk semua,” katanya.Menurut beliau, kerajaan amat menyedari betapa pentingnya kemakmuran dan kemajuan, maka ianya mesti dipelihara sepanjang masa kerana ia menjadi asas kepada kehidupan yang harmoni dan sejahtera.

“Saya yakin dan percaya, majoriti rakyat kita bukan sahaja menerima dan menghargai pembangunan serta transformasi yang dilakukan oleh kerajaan sekarang, malah rakyat juga bijak menilai mana tindakan yang membawa kebaikan dan mana perbuatan yang membawa kemusnahan.

“Kerana itu, kerajaan berusaha sedaya upaya untuk tidak menggalakkan aktiviti- aktiviti yang tidak sihat berlaku seperti memecahbelahkan rakyat kita-bergaduh sahaja tak habis habis!?. Ianya supaya Sarawak dapat menumpukan kepada usaha-usaha pembangunan yang lebih penting bagi manfaat rakyat kita semua, “katanya.Beliau berkata demikian ketika berucap pada Program Maulidur Rasul Biro Keagamaan Parti Pesaka Bumiputera Bersatu(PBB) di Masjid Darul Muttaqin Kampung Rantau Panjang, semalam.

See author's posts


PRN-12: Kempen guna media sosial

KUCHING: Calon atau parti yang bertanding pada Pilihan Raya Negeri Sarawak ke-12 (PRN-12) digalak menggunakan media sosial untuk berkempen.

Pengerusi Suruhanjaya Pilihan Raya (SPR),Datuk Abdul Ghani Salleh berkata, ia bagi mengekang penularan pandemik Covid-19 yang masih melanda negara ketika ini.

“Mereka juga digalakkan menggunakan media massa untuk berkempen seperti melalui iklan surat khabar ataupun temuramah,”katanya.

Tambahnya, pengedaran risalah melalui pos juga boleh dilaksanakan dan ia terpulang kepada kreativiti calon atau parti yang bertanding untuk meraih sokongan.

Abdul Ghani berkata, SPR sebelum ini telah memaklumkan melalui kenyataan media berkenaan dengan Garis Panduan Pencegahan Covid-19 selaras dengan apa-apa arahan terkini di bawah Akta Pencegahan dan Pengawalan Penyakit Berjangkit 1988 (Akta 342).

Garis panduan ini dilaksanakan dengan ketat di semua proses pilihan raya iaitu taklimat petugas, penamaan calon, proses cetakan dan semakan kertas undi, pengeluaran dan pengiraan undi pos, semakan isi peti undi, sepanjang tempoh berkempen, hari mengundi dan penjumlahan rasmi undi.

Oleh NUR AIN OTSMAN

See author's posts


Jawatankuasa bertindak Felda, kerajaan Sarawak untuk susun semula aset

KUCHING: Satu jawatankuasa bertindak melibatkan Lembaga Kemajuan Tanah Persekutuan (Felda) dan kerajaan Sarawak akan ditubuhkan bagi merencanakan kaedah terbaik dalam memajukan aset Felda di negeri ini.

Pengerusi Felda, Tan Sri Idris Jusoh berkata jawatankuasa berkenaan akan menentukan perkara yang akan dilaksanakan terutama melibatkan aset dimiliki Felda di Sarawak untuk kebaikan kedua-dua belah pihak.

“Antara aset Felda di Sarawak adalah Merdeka Palace Hotel & Suites (MPHS) selain beberapa ladang di negeri ini. Hotel itu sejak kebelakangan ini nampak agak ketinggalan sedikit.

“Hotel ini pernah menjadi tempat tumpuan dan mempunyai potensi yang sangat tinggi serta sangat ikonik kepada Sarawak.

“Kita ingin mengangkat dan memperbaharuinya dengan kerjasama kerajaan Sarawak sebab itu kita bincang apakah cara terbaik ke hadapan,” katanya kepada media selepas melakukan kunjungan hormat terhadap Premier Sarawak, Datuk Patinggi Tan Sri Abang Johari Tun Openg di Wisma Bapa Malaysia di sini, hari ini.

Idris berkata Abang Johari dalam pertemuan itu telah memberi beberapa cadangan dan akan diperincikan oleh jawatankuasa yang akan ditubuhkan nanti.

Katanya, selain hotel Merdeka Palace & Suites, Felda juga mempunyai ladang di Samarahan, Miri, Limbang dan banyak lagi, yang akan turut diperincikan oleh jawatankuasa itu nanti.

“Saya berharap dalam proses rasionalisasi itu, ia akan dapat memastikan perancangan bagi melangkah ke hadapan untuk Felda di Sarawak menjadi lebih mudah untuk diselaraskan.

Oleh SHAHRUL QAIZAT

See author's posts


Wanita cedera kereta bertembung

KUCHING: Seorang pemandu wanita cedera dalam kemalangan membabitkan dua kenderaan di Jalan Bamfylde Taman Gan Swee Choo di sini kira-kira jam 4.12 petang ini.

Jurucakap Pusat Gerakan Operasi Bomba (PGO) Bomba berkata, wanita yang memandu Perodua Kancil itu tersepit pada ruang tempat pemandu dan cedera pada paha kaki sebelah kanan.

Katanya, seorang penumpang iaitu wanita berusia lingkungan 50 tahun hanya mengalami cedera ringan, manakala bayi berusia kira-kira setahun tidak mengalami sebarang kecederaan.

“Kenderaan yang terlibat adalah Toyota Fortuner dan Perodua Kancil.  Pemandu Toyota Fortuner juga tidak mengalami sebarang kecederaan.

“Kesemua mangsa telah dikeluarkan oleh pihak Bomba dan diserahkan kepada pihak ambulan Kementerian Kesihatan untuk tindakan lanjut,” katanya.

Oleh NICKELYSON LAKUN

See author's posts


Jual produk secara dalam talian

ADI SAFARMAN

BETONG: Usahawan serta peniaga kawasan luar bandar disarankan untuk memasarkan produk melalui atas talian agar produk mereka mampu bersaing di masa hadapan.

Ahli Dewan Undangan Negeri (ADUN) Layar, Gerald Rentap Jabu berkata, penggunaan internet dan perniagaan atas talian yang efektif akan mampu melebarkan pemasaran dan perniagaan mereka.

Kerajaan katanya, kini telah membantu memulihkan ekonomi rakyat dengan menyediakan pakej Bantuan Sarawakku Sayang (BKSS) dan Bantuan Prihatin Nasional (BPN).

“Ini kerana untuk mencipta keuntungan dan menjadi usahawan serta peniaga berjaya, aspek komunikasi serta pemasaran termasuk di atas talian amat penting bagi memperkenal serta mengembangkan produk mereka.

“Menerusi usaha ini, produk usahawan serta peniaga di negeri ini dapat menembusi pasaran luar dan seterusnya meningkatkan lagi hasil jualan dan pendapatan mereka,” katanya.

Beliau berkata demikian ketika majlis penyerahan cek bantuan Projek Kecil Luar Bandar (MRP) kepada pertubuhan NGO, Kelab Sukan, Biro Wanita Rumah panjang dan juga kepada JKKK Kampung Melayu Betong yang berlangsung di Kompleks Pejabat Kerajaan Negeri dekat sini semalam.

Rentap berkata, tiba masa untuk rakyat meneroka sesuatu yang baharu untuk membangun ekonomi masing-masing lebih-lebih lagi pada Perintah Kawalan Pergerakan Bersyarat (PKPB) yang menuntut dan menggalakkan agar rakyat menjualkan produk mereka secara atas talian.

“Gunakan kemudahan yang telah dibangunkan dan bantuan kerajaan untuk memajukan diri dan keluarga,” katanya.

Tambahnya, rakyat terpaksa akur untuk meneruskan kehidupan dalam norma baharu dan mematuhi apa jua arahan kerajaan agar kita tidak terjejas dalam musibah yang melanda.

See author's posts


Promosi makanan, adat, budaya tempatan

PENGERUSI Pembandaran Kota Samarahan, Dato Peter Minos (kiri), Pengerusi Jawatankuasa PembangunanKomuniti, Sosial dan Pelancongan Selaku Organizing Chairman SFCF, Cr. Dr Florance Christy, merakam gambarbersama poster dalam Sidang Media Samarahan Food Calture Fastival bertempat di Majlis Pebandaran KotaSamarahan. • Foto HERRIEY NAHA

KOTA SAMARAHAN: Samarahan Food dan Cultural Festival (SFCF) bakal diadakan pada 10 sehingga 13 November 2022 di D’Virtual Park Kota Samarahan.

Pengerusi Perbandaran Kota Samarahan Dato Peter Minos berkata, ia bertujuan untuk memperkenalkan produk makanan tradisi, makanan popular, seni, adat dan budaya seta permainan tradisi yang terdapat seta masih dihidupkan oleh komuniti di Samarahan.

“Produk seumpama ini mampu memberi impak yang besar kepada komuniti niaga, meningkatkan ekonomi komuniti malahan mampu dijadikan salah satu produk pelancongan,” katanya.

Beliau berkata demikian ketika Sidang Media Promosi Samarahan Food and Cultural Festival 2022 di MPKS Kota Samarahan, semalam.

Tambahnya lagi, melalui festival ini juga akan dapat membantu memberi peluang kepada agensi dan syarikat tertentu, pihak telekomunikasi dan Perbankan untuk turut sama mempromosi Produk dan Perkhidmatan mereka kepada warga Samarahan.

“Pada masa yang sama melalui festival ini juga masyarakat pelbagai kaum dapat berkongsi kesenian dan kebudayaan yang menjadi tunjang perpaduan kaum di Sarawak khususnya di Samarahan.

“lanya dapat dipupuk melalui persembahan dan pertunjukan kebudayaan yang akan berlangsung sepanjang festival ini berlangsung nanti.

“…Dan pada masa yang sama melalui festival ini juga akan dapat menjadi ruang dan kesempatan kepada masyarakat daripada pelbagai kaum dan latar belakang kehidupan untuk bertemu dan bersuai kenal, berhibur bersama-sama dalam suasan yang harmoni,”jelasnya.

Dalam pada itu, festival ini memperkenalkan makanan tradisi dan popular di Bahagian Samarahan daripada pelbagai etnik makanan dan budaya yang popular di Samarahan seperti Aju Cendol, Kerepek, Rojak Bodo dan lain-lain.

Tambahnya, terdapat banyak keluaran produk makanan yang mash tidak diketahui umum dan hanya diusahakan dalam peringkat keluarga dan komuniti masing-masing.

“Jika dijelajahi sememangnya masih banyak lagi resepi atau menu-menu ciptaan tempatan Samarahan yang tidak diketengahkan.

“Malah memperkenalkan kebudayaan di Samarahan seperti Gendang Zapin dan Berladoh Lanang yang amat jarang diketengahkan.

“Selain itu ia boleh mewujudkan peluang keusahawanan sektor makanan dikalangan vendor-vendor makanan di Kota Samarahan melalui rangkaian perniagaan bermula daripada gerbang Samarahan.”

Majlis Perbandaran Kota Samarahan Kolaborasi bersama Serba Dinamik akan menganjurkan Program “SAMARAHAN DIGITAL FESTIVAL” sebagai program tahunan kepada warga Samarahan.

Oleh AZREEN KERIA

See author's posts


30 hadiri taklimat TEKUN Mobilepreneur 2.0

KUCHING: Seramai 30 orang ‘rider e-hailing’ telah menghadiri taklimat Program TEKUN Mobilepreneur 2.0 diadakan semalam bertempat di Pejabat TEKUN Negeri Sarawak.

Program tersebut diwujudkan oleh Kementerian Pembangunan Usahawan dan Koperasi (MEDAC) melalui TEKUN Nasional untuk menyediakan bantuan modal kepada individu yang kehilangan sumber pendapatan pekerjaan akibat terkesan daripada wabak Covid-19 untuk menjadi ‘rider penghantar’ bagi syarikat penghantaran makanan dan barangan.

Program TEKUN Mobilepreneur 2.0 yang akan dilancarkan 7 Julai nanti dengan nilai maksimum pembiayaan sehingga RM10,000 bertujuan untuk pembelian motosikal baru dan modal pusingan bagi ‘rider’ yang telah berdaftar dengan syarikat ‘e-hailing’.

Semua rider e-hailing yang menepati syarat boleh mula memohon skim ini dengan had kelulusan permohonan kepada 500 ‘rider’ sahaja.

Selaras dengan itu, Pejabat TEKUN Negeri Sarawak telah mengambil inisiatif dengan menganjurkan taklimat kaedah permohonan program tersebut kepada rider e-hailing.

Sesi taklimat seterusnya akan diadakan pada 3 Julai ini juga terbuka kepada 30 orang dan mereka yang berminat untuk mengikuti taklimat ini boleh menghubungi Pejabat TEKUN Negeri Sarawak di talian 082 – 232 416 atau 082 – 428 176.

Selain itu, satu lagi program iaitu TEKUN Mobilepreneur 1.0 yang diwujudkan pada awal April merupakan skim pembiayaan tanpa faedah kepada ‘rider penghantar’ dengan nilai pembiayaan maksimum sehingga RM2,000.00 untuk mereka memiliki motorsikal dan bertujuan membaiki motorsikal serta memasang tambahan  aksesori.

Sehingga kini, seramai 215 pemohon (rider) telah diluluskan pemohonan dengan nilai pembiayaan berjumlah RM402,000.

Skim ini terbuka kepada 500 pemohon terawal dan pemohon perlulah mendaftar sebagai ahli e-hailing terlebih dahulu.

Bagi membantu lebih ramai usahawan yang berminat untuk menceburi perniagaan ini dan tidak mempunyai modal bagi membeli motosikal.

Oleh Zarina Abdullah

See author's posts


Tiga beranak tinggal sehelai sepinggang

BATU PAHAT: Tiga beranak tinggal sehelai sepinggang selepas   rumah pusaka mereka hangus dijilat api di Kampung Baru, Senggarang, dekat sini, awal pagi semalam.

Dalam kejadian jam 3.30 pagi, mangsa dikenali sebagai Mustaffa Nawi@Nuri, 75, berkata dia bersama isterinya Maskana Nasir, 68, sedang tidur di rumah manakala anak lelakinya Samsol, 47, berada di rumah rakannya yang terletak berdekatan.

Mustaffa mengetahui mengenai kejadian itu apabila anaknya menelefon dan mengejutkannya dari tidur sebelum berjaya menyelamatkan diri.

“Mujur anak mengejutkan kami. Kami sempat menyelamatkan dokumen penting sahaja, yang lain-lain termasuklah sebuah motosikal, mesin pemotong rumput dan alat pemotong pokok.

“Anggaran kerugian yang kami sekeluarga alami sekitar RM100,000. Ini adalah satu ujian buat kami sekeluarga,” katanya ketika ditemui di kediamannya, di sini semalam.

Sementara itu, Jabatan Bomba dan Penyelamat Malaysia (JBPM) Johor, dalam satu kenyataan di sini mengesahkan menerima panggilan mengenai kejadian itu pada jam 3.49 pagi.

Seramai 15 anggota bersama dua jentera dari Balai Bomba dan Penyelamat (BBP) Rengit dan Ayer Hitam dikejarkan ke lokasi kejadian.

“Sebaik tiba di lokasi, kami dapati kebakaran membabitkan sebuah rumah jenis separuh kekal telah hangus keseluruhannya, namun tiada kemalangan jiwa dilaporkan. Kebakaran berjaya dikawal pada jam 4.37 pagi,” menurut kenyataan itu.

Ketua Biro Kebajikan Umno Bahagian Batu Pahat Mohd Hamidi Mad Tap berkata, pihaknya telah maklum mengenai kesusahan dialami tiga beranak itu dan berhubung dengan Jabatan Kebajikan Masyarakat (JKM) serta Baitulmal Majlis Agama Islam Johor (MAIJ) untuk bantuan susulan. – BERNAMA

See author's posts


Korea Selatan,AS pantau Pyongyang

SEOUL: Korea Selatan dan Amerika Syarikat (AS) memantau rapat situasi di Korea Utara menjelang ulang tahun penubuhan Parti Pekerja yang berkuasa di negara itu, bulan depan.

Korea Utara sudah membuat persiapan untuk mengadakan perarakan tentera berskala besar sempena memperingati ulang tahun ke-75 penubuhan parti itu pada 10 Oktober.

Situasi itu menimbulkan spekulasi, Korea Utara mungkin menjadikan acara berkenaan untuk mempamerkan senjata baharu mereka, lapor Agensi Berita Yonhap memetik pegawai pada Selasa.

“Pihak berkuasa Korea Selatan dan AS sedang memantau keadaan itu,” kata jurucakap Ketua Turus Bersama Kolonel Kim Jun-rak dalam taklimat media namun, enggan mengulas lanjut.

Calon Menteri Pertahanan, Jeneral Suh Wook pada Isnin berkata setakat ini Korea Utara tidak menunjukkan sebarang persediaan untuk melancarkan peluru berpandu balistik kapal selam (SLBM) dalam waktu terdekat.- Bernama

See author's posts


Lebih sejuta keluarga tidak mampu beli makanan

KIRA-KIRA 1.3 juta ibu bapa di Britain terpaksa menggunakan perkhidmatan bank makanan bagi berdepan dengan krisis peningkatan bil tenaga dan inflasi. • Foto AFP

LONDON: Satu kajian mendapati lebih sejuta ibu bapa mengakui bahawa mereka berkemungkinan besar akan menggunakan perkhidmatan bank makanan di Britain dalam masa terdekat, lapor AFP kelmarin.

Bank makanan merujuk kepada premis yang menawarkan barangan asas khususnya makanan secara percuma kepada orang miskin di Britain.

Kajian oleh pertubuhan kebajikan makanan, Trussell Trust itu menggambarkan situasi serius yang dihadapi oleh golongan miskin di Britain akibat kenaikan kos sara hidup.

Berdasarkan kajian tersebut, bagi tempoh tiga bulan akan datang, satu daripada 10 ibu bapa iaitu sekitar 1.3 juta orang dijangka terpaksa menggunakan perkhidmatan bank makanan dalam tempoh tiga bulan akan datang berikutan krisis peningkatan bil tenaga dan inflasi.

Daripada responden yang melaporkan mengalami peningkatan dalam bil kediaman, 58 peratus daripada mereka tidak dapat memanaskan makanan disebabkan keadaan itu.

Satu pertiga pula mengaku terpaksa ikat perut dalam tempoh tiga bulan lalu bagi mengimbangi perbelanjaan untuk perkara penting yang lain.

Selain itu, satu dalam lima responden atau bersamaan 20 peratus terpaksa mencatu untuk memasak makanan kerana tidak mampu membayar bil tenaga jika menggunakan ketuhar.

“Setiap orang perlu diberi peluang untuk membeli makanan sendiri. Namun,  akibat pendapatan yang kecil, banyak keluarga berdepan  kesukaran untuk membuat keputusan sama ada menggunakan bahan api untuk  memanaskan badan atau memasak.

“Akhirnya, mereka terpaksa pergi ke bank makanan untuk mendapatkan bantuan makanan,” kata Ketua Eksekutif Trussell Trust, Emma Revie.

Tambah Revie, Trussell Trust dan rakan kerjasamanya, Deliveroo, akan menyediakan sehingga dua juta makanan kepada penduduk yang kelaparan. – AFP

See author's posts


Tiada bazar Ramadan, Gawai

LIONG CHAI LING

MIRI: Kerajaan Sarawak memutuskan untuk tidak membenarkan penganjuran bazar
Ramadan dan Gawai tahun ini sebagai langkah berterusan untuk memutuskan
rantaian penularan wabak Covid-19.

Ketua Menteri, Datuk Patinggi Abang Johari Tun Openg berkata, keputusan
tersebut dibuat selepas mengambil kira keselamatan dan kesihatan rakyat di
negeri ini.

“Kita tidak ada bazar Ramadan tahun ini begitu juga bazar Gawai kerana
hari penganjuran kedua-dua acara ini berdekatan dan kita tidak mahu ia
menjejaskan keselamatan masyarakat keseluruhannya,” katanya.

Beliau berkata demikian pada sidang media selepas melancarkan Bantuan
Bekalan Makanan Sarawak Bahagian Miri di Pangkalan Unit Udara Jabatan Bomba dan
Penyelamat Malaysia di sini, semalam.

Bagaimanapun, Abang Johari berkata,
beliau mencadangkan kepada para peniaga
untuk  mewujudkan  platform e-Bazar bagi membolehkan
jualan-jualan dilakukan secara talian sekali gus mengalakkan rakyat Sarawak
memanfaatkan penggunaan teknologi terkini.

Katanya, bagi peniaga yang tidak mahir penggunaan  teknologi untuk melakukan jualan dalam
talian, mereka boleh mendapatkan tunjuk ajar daripada Hub Inovasi Digital
Tabung Ekonomi Gagasan Anak Bumiputera Sarawak (TEGAS).

“Di Miri ini kita ada satu tempat iaitu TEGAS yang mana  mereka boleh belajar mengenai penggunaan
teknologi jualan dalam talian bagi membekalkan dan menghantarkan barangan yang
dipesan oleh para pembeli.

“Saya yakin bahawa e-Bazar ini adalah satu usaha kita untuk
membekalkan pesanan para pembeli untuk keperluan musim Ramadan dan Gawai,”
katanya.

Terdahulu, Abang Johari menyampaikan pek makanan kepada Ahli Parlimen
Baram, Anyie Ngau dan Ahli Dewan Undangan Negeri (ADUN) Telang Usan Dennis Ngau
sebagai simbolik pelancaran bantuan makanan tersebut.

Kerajaan Sarawak memperuntukkan RM16.4 juta untuk membekalkan makanan asas
kepada golongan sasaran di seluruh negeri ini.

Hadir sama, Panglima Medan Timur Markas Pemerintahan
Medan Timur Tentera Darat, Leftenan Jeneral Datuk Wira Zambrose Mohd Zain dan
Menteri Pengangkutan Datuk Lee Kim Shin.

See author's posts


DUBS terima dana RM20 juta

KUCHING: Dewan Usahawan Bumiputera Sarawak (DUBS) semalam menerima dana RM20 juta daripada kerajaan Sarawak.

Penyampaian dana telah disampaikan oleh Ketua Menteri, Datuk Patinggi AbangJohari Tun Openg kepada Presiden DUBS, Datu Abang Helmi Tan Sri Ikhwan di Pejabat Ketua Menteri Sarawak, Tingkat 22 Bangunan Wisma Bapa Malaysia, Petra Jaya, pagi semalam.

DUBS telah ditubuhkan pada Januari 1986 dengan objektif menyatupadukan peniaga dan pengusaha Bumiputera untuk kepentingan dan faedah Ekonomi Bumiputera Sarawak.

Penyerahan dana tersebut adalah bertujuan bagi kegunaan projek pembangunan baru tanah di Jalan Ong Tiang Swee, Kuching.

Terdahulu, Abang Johari telah mendengar sesi Taklimat Dewan Usahawan Bumiputera oleh Abang Helmi.

Turut hadir, Timbalan Presiden Zawawi Embong serta tetamu kenamaan yang lain.

See author's posts


Kanak-kanak dari Bangladesh ditemukan dalam kontena di Pelabuhan Barat

SHAH ALAM: Seorang kanak-kanak lelaki warga asing ditemukan di dalam sebuah kontena di dermaga Pelabuhan Barat, Pelabuhan Klang pada Selasa lepas, dipercayai terkunci selama enam hari di dalam kontena tersebut yang berasal dari Chittagong, Bangladesh.

Dalam kenyataan hari ini, Ketua Polis Daerah Klang Selatan ACP Cha Hoong Fong berkata pihaknya menerima aduan daripada seorang lelaki warga tempatan yang bekerja di bahagian operasi perkapalan yang mendakwa menemukan kanak-kanak berkenaan sekitar jam 9 malam.

“Semasa menguruskan kapal masuk di dermaga Pelabuhan Barat serta pemeriksaan sebuah kontena kosong, lelaki itu mendapati terdapat seorang kanak-kanak lelaki warga asing berada dalam keadaan lemah dan tidak bermaya,” katanya.

Beliau berkata mangsa telah dihantar ke Hospital Tengku Ampuan Rahimah (HTAR) Klang dan disahkan dalam keadaan stabil.

Menurutnya semakan ke atas mangsa mendapati tiada sebarang identiti pengenalan diri dan laporan polis dibuat untuk siasatan lanjut.

“Siasatan yang dijalankan mendapati sebuah kapal MV. Integra telah bertolak dari Chittagong pada 12 Jan dengan membawa kontena yang mengandungi muatan barangan am dan tiba di Pelabuhan Barat pada Selasa lalu,” katanya.

Cha berkata berdasarkan keterangan daripada mangsa, kanak-kanak itu menjelaskan semasa bermain bersama kawan di Chittagong, beliau telah masuk ke dalam kontena dan terkunci sehingga ditemukan oleh pihak pengadu di Pelabuhan Barat.

“Tiada sebarang unsur jenayah yang berlaku di dalam kejadian ini dan polis mengklasifikasikan kes ini sebagai rujuk lain agensi (RLA) iaitu dirujuk kepada Jabatan Imigresen Malaysia untuk menguruskan dokumen mangsa serta penghantaran pulang dengan mengunakan kapal kargo yang sama,” katanya.

Video berdurasi satu minit mengenai penemuan kanak-kanak itu turut tular malam tadi di media sosial. – Bernama.

See author's posts


Perokok lebih mudah dijangkiti Covid-19

ANKARA: Golongan perokok lebih mudah terdedah dan berisiko tinggi dijangkiti Covid-19 berbanding mereka yang tidak merokok, menurut kajian pakar kesihatan awam Pertubuhan Kesihatan Sedunia (WHO), lapor agensi berita Anadolu.

“Covid-19 adalah penyakit berjangkit yang menyerang paru-paru,” kata WHO dalam satu kenyataan.

“Merokok mengganggu fungsi paru-paru boleh menyebabkan tubuh badan  sukar untuk melawan virus Covid-19 dan penyakit lain,” tambah kenyataan itu.

WHO turut memberi amaran kepada penyelidik, saintis dan media yang menguatkan dakwaan kononnya tembakau atau nikotin dapat mengurangkan risiko Covid-19.

Kenyataan itu dikeluarkan selepas beberapa kajian menunjukkan jumlah orang yang tidak merokok lebih ramai dijangkiti Covid-19 berbanding perokok.

Kajian saintis Perancis yang dimuat naik dalam portal Qeios pada akhir April mengatakan merokok boleh menjadi faktor dilindungi dijangkiti Covid-19.

Menurut penyelidik itu hanya lima peratus daripada 482 pesakit Covid-19 di hospital Pitie-Salpetriere di Paris pada 28 Februari-9 April adalah perokok.

Sementara itu, dalam kajian yang diterbitkan dalam New England Journal of Medicine pada akhir Mac, mendedahkan hanya 12.6 peratus dari 1,099 orang dijangkiti virus itu terdiri mereka yang merokok. Kadar merokok di China sekitar 28 peratus.

Menurut WHO, tembakau membunuh lebih lapan juta orang di seluruh dunia setiap tahun. Lebih tujuh juta kematian disebabkan penggunaan tembakau secara langsung dan sekitar 1.2 juta akibat terdedah kepada asap rokok- Bernama

See author's posts


PPMW5 patahkan cubaan seleweng 10,000 liter diesel

SIBU: Seorang lelaki tempatan berumur 34 tahun, penjaga gudang ditahan pasukan Polis Marin Wilayah Lima (PPMW5) tengah hari semalam dipercayai menyeludup minyal diesel.

Dalam serbuan Ops Kontraban di sebuah gudang di Jalan Ding Lik Kwong sekitar 12.00 tengah hari semalam, PPMW5 telah menemui 10,000 liter minyak diesel di dalam tiga tangki besi, sebuah lori, pump minyak dan nozzel hose.

Ketua Polis Daerah Sibu, ACP Zulkipli Suhaili menerusi siaran media hari ini berkata,  penjaga gudang terbabit gagal mengemukakan sebarang bukti berdokumen kebenaran memiliki, menyimpan dan membawa barangan kawalan tanpa permit, lesen dan kebenaran khas daripada pihak Kementerian Perdagangan Dalam Negeri dan Kos Sara Hidup (KPDN).

“Jumlah keseluruhan nilai rampasan dianggarkan lebih kurang RM152,000.

“Kesemua tangkapan dan rampasan diserahkan kepada pegawai penyiasat KPDN Bahagian Sibu untuk siasatan dan tindakan lanjut,” jelasnya.

Oleh AKUN GIMAN

See author's posts


ASEAN gesa jalin kerjasama sektor swasta

KUALA LUMPUR: ASEAN perlu bekerjasama dengan sektor swasta untuk mencapai kemajuan Komuniti Ekonomi ASEAN (AEC) yang lebih besar dan mampan sebagai sebahagian langkah untuk rantau ini pulih daripada pandemik Covid-19, kata Setiausaha Agung ASEAN, Datuk Lim Jock Hoi (gambar).

Beliau berkata, pendigitalan dan kemampanan penting bagi usaha pemulihan dalam fasa penyepaduan ekonomi seterusnya.

“Malah, laporan tinjauan pertengahan penggal Pelan Tindakan AEC 2025 yang baharu dikeluarkan menekan keperluan untuk ASEAN menerima guna dan menyesuaikan dengan perkembangan baharu, yang termasuk digitalisasi dan kemampanan.

“Lebih-lebih lagi, dua bidang ini menjadi teras strategik ASEAN untuk memajukan 13 keutamaan ekonomi yang boleh serah semasa tempoh Brunei menjadi pengerusi tahun ini,” katanya dalam satu sesi persidangan secara maya Minggu Perniagaan ASEAN-Jepun selama lima hari mulai Isnin.

Mengenai pendigitalan, beliau berkata ASEAN telah mengutamakan agenda digital menerusi Pelan Induk Digital ASEAN 2025 dan Pelan Tindakan Rangka Kerja Penyepaduan Digital Asean 2025 untuk membangunkan infrastruktur digital berkualiti tinggi yang selamat dan terbuka, membangunkan kemahiran digital dan merangka pengawalseliaan digital rantau ini.

Mengenai pertumbuhan hijau dan kemampanan, Lim berkata ASEAN, melalui para pengawal selia kewangan dan bank pusat, terus melaksanakan inisiatif dan menggalakkan pembiayaan mampan di bawah Piawaian Bon Hijau/Kemampanan ASEAN serta pelan hala tuju pasaran modal mampan dan laporan penggalakan kewangan mampan di rantau ini.

“Bagaimanapun untuk berjaya, usaha kita harus disokong oleh semua pihak dan saya berpandangan kerajaan di ASEAN tidak boleh melakukannya secara sendirian malah, kita perlu menyokong pelbagai pihak berkepentingan di rantau ini, khususnya komuniti perniagaan,” katanya.

Beliau berkata ASEAN memerlukan kesinambungan perniagaan Jepun untuk memaksimumkan aktiviti produktif rentas sempadan serta memanfaatkan penempatan semula rantaian bekalan ke rantau ASEAN.

“Ini diperlukan untuk mengembalikan keyakinan pengguna dan mengekalkan kestabilan pasaran di rantau ini. Kita juga memerlukan komuniti perniagaan untuk membantu memulihkan rantaian bekalan dan hubungan perdagangan dengan memanfaatkan teknologi digital.

“Satu kemungkinan adalah supaya syarikat melabur lebih banyak bagi platform e-dagang untuk membolehkan pergerakan barang dan perkhidmatan rentas sempadan yang lebih pantas dan selamat selain pemulihan ekonomi serta penciptaan pekerjaan selepas pandemik berakhir,” katanya.

Beliau menyeru komuniti perniagaan ASEAN untuk menumpukan pelaburan mampan seperti infrastruktur hijau dan pelaburan bagi inisiatif rendah karbon lain.

“Bagi melaksanakannya, penting untuk memastikan keputusan pelaburan adalah hasil daripada usaha memperkukuh kewangan swasta dan awam yang menumpukan pertumbuhan hijau di samping menggerakkan semua bentuk alat pembiayaan yang tersedia demi masa depan rantau ASEAN yang mampan,” katanya.

Minggu Perniagaan ASEAN-Jepun dianjurkan oleh pelbagai organisasi dari ASEAN dan Jepun. – Bernama

See author's posts


Perkasa industri hiliran gas

MIRI: Kerajaan Sarawak menetapkan sekurang-kurangnya 45 peratus daripada pengeluaran gas dikekalkan di negeri ini, bagi menampung keperluan untuk industri petrokimia.

Ketua Menteri, Datuk Patinggi Abang Johari Abang Openg, berkata Sarawak mempunyai rizab gas asli yang terbesar iaitu meliputi 54 peratus daripada rizab negara.

Oleh itu, katanya, Kerajaan Sarawak telah menetapkan dasar supaya sebahagian daripada pengeluaran gas di Sarawak dikekalkan untuk tujuan sebagai “feedstock” kepada industri petrokimia, khususnya di Tanjung Kidurong, Bintulu.

”Saya amat yakin masa hadapan industri hidrokarbon Sarawak bergantung kepada keupayaan negeri kita dalam memperkasakan industri hiliran gas untuk menghasilkan produk-produk petrokimia.

“Ketika ini, tapak seluas 1,000 ekar di Tanjung Kidurong sedang dibangunkan untuk industri petrokimia bagi menjadikan Bintulu sebagai hub industri petrokimia Sarawak,” katanya dalam ucapan sempena sambutan Hari Sarawak di sebuah hotel terkemuka di sini, semalam.

Sambutan bertemakan ‘Sarawak Cemerlang’ itu diadakan sempena memperingati hari bersejarah buat warga negeri ini apabila Sarawak telah dberikuasa untuk pemerintahan sendiri oleh Koloni British pada 22 Julai 1963.

Turut hadir pada sambutan tersebut Yang di-Pertua Negeri, Tun Pehin Sri Abdul Taib Mahmud serta isteri, Toh Puan Datuk Patinggi Ragad Kurdi Taib.

Mengulas lanjut, Abang Johari berkata, kerja-kerja untuk membina loji petrokimia pertama kepunyaan Sarawak dengan kos berjumlah RM3.74 bilion di Bintulu untuk menghasilkan methanol sudah pun bermula.

“Ini adalah bukti kesungguhan Kerajaan Negeri pimpinan Gabungan Parti Sarawak (GPS) untuk memperkasakan industri petrokimia dan menjadikan Sarawak sebagai sebuah negeri pengeluar utama hiliran minyak dan gas,” katanya.

Menurut beliau, beberapa syarikat multinasional antarabangsa telah menyatakan komitmen untuk melabur di dalam industri petrokimia di Bintulu.

“Sebuah syarikat telah mengemukakan perancangan kepada kerajaan untuk melabur sebanyak RM24 billion di Tanjung Kidurong.

“Kerajaan Sarawak akan memastikan perancangan para pelabur ini menjadi kenyataan dalam tempoh masa lima hingga 10 tahun akan datang,” katanya.

Beliau berkata, hub petrokimia Bintulu dijangka akan mampu menjana RM16 billion hingga RM20 billion kepada KDNK tahunan Sarawak dan mewujudkan 74,000 peluang pekerjaan.

“Syarikat minyak dan gas Sarawak atau PETROS yang telah kita tubuhkan akan memainkan peranan yang besar untuk membangunkan industri hiliran sektor gas di negeri ini,” katanya.

Oleh Liong Chai Ling

See author's posts


Kolej Sidma teruskan tradisi agih bubur lambuk

KUCHING:  Kolej Sidma Sarawak hari ini meneruskan tradisi tahunan sempena Ramadan dengan mengagihkan sebanyak 600 paket bubur lambuk kepada orang awam.

Menurut Pengurus Kolej Sidma Sarawak Marzuki Umi, penganjuran pengagihan di bawah Jabatan Hal Ehwal Pelajar (HEP) ini bagi berkongsi rezeki sempena Ramadan nescaya dapat mengeratkan hubungan sesama insan.

“Ia merupakan program tahunan menjelang Ramadan bagi Kolej SIDMA Sarawak.

“Menariknya, kita mengadakan program pengagihan bubur ini dengan kerap sepanjang Ramadan. Malah, jika menerima rezeki lebih, kita adakan setiap hari.

“Tahun ini, kami menjalankan program ini dengan kerjasama Persatuan Kebangsaan Melayu Sarawak (PKMS).

Beliau berkata demikian ketika ditemui pemberita sebelum memulakan Pengagihan Bubur Lambuk Sempena Program Ihya Ramadan 2023 di Kolej Sidma di sini, hari ini.

Menurut Jumiah Matino yang juga pengarah projek berkenaan tahun ini, selain pengagihan bubur lambuk, program susulan turut dilaksanakan oleh Kolej Sidma.

Antaranya, termasuk kutipan infaq oleh jabatan HEP Sidma bertujuan menghulurkan bantuan dalam pelbagai bentuk berupa barangan keperluan asas dan wang tunai kepada golongan yang memerlukan.

“Sebelum ini, kita berjaya mengagihkan bantuan berupa keperluan asas seperti beras, gula, garam dan lain-lain kepada 60 penerima.

“Kita mengagihkan barangan tersebut kepada golongan asnaf yang benar-benar memerlukan.

“Kami mendapatkan nama penerima dengan bantuan Baitulmal Sarawak.

“Bagi tahun ini, kita menyasarkan untuk mengagihkan bilangan yang sama atau lebih daripada 60 penerima, sebagai usaha meringankan beban golongan yang memerlukan,” katanya .

Turut hadir, Ketua Pegawai Eksekutif Kolej Sidma Nandy Marlina Saar dan Pengarah Kewangan Kolej Sidma Hanizah Mohidin.

Oleh Shahrul Qaizat

See author's posts


The Fighters berputih mata di gelanggang sendiri

MARAN: Kelebihan beraksi di gelanggang sendiri gagal dimanfaat sepenuhnya oleh The Fighters dan terpaksa berputih mata setelah tewas 0-3 kepada skuad Penyu dalam saingan Liga Super di Stadium Tun Abdul Razak, Jengka di sini, malam Sabtu lalu.

Ketua jurulatih Felda United FC, Mohd. Nidzam Jamil mengakui agak terkejut dengan keputusan perlawanan, namun terpaksa akur kerana terdapat beberapa kesilapan sehingga menyebabkan percaturan mereka tidak menjadi.

“Kita mempunyai taktikal dengan konsep tertentu tetapi dalam bola sepak kita tidak seharusnya melepaskan gol hasil sepakan percuma di awal babak permainan yang kemudiannya disusuli dua lagi gol set piece.

“Apa pun, saya rasa pemain kita sudah memberi komitmen 100 peratus.“Cuma, ada personaliti dalam pasukan Terengganu yang memberi kelebihan kepada mereka seperti Lee Tuck dan Da Sylva,” katanya kepada pemberita selepas tamat perlawanan.

Pada perlawanan itu, Terengganu membuka tirai jaringan seawal minit kelima menerusi penyerang import Dominique Da Sylva diikuti Sanjar Shaakhmedov pada minit ke-37 sebelum Lee Tuck menjaringkan gol kemenangan pada minit ke-65.

Sementara itu, ketua jurulatih pasukan Terengganu, Nafuzi Zain berkata, disiplin dan fokus untuk meraih tiga mata menjadi pendorong kepada skuad penyu untuk berjuang habis-habisan sebelum berjaya menundukkan pasukan tuan rumah kerana tiga mata daripada perlawanan itu penting bagi memperbaiki kedudukan dalam saingan liga musim ini.

“Saya bersyukur kerana pemain sedar dengan hakikat itu dan sentiasa fokus untuk menyerang dan bertahan sepanjang 90 minit perlawanan sehingga gawang kita gagal dibolosi lawan.

“Kita beraksi juga sesuai dengan kekuatan lawan sehingga pemain muda lebih banyak diturunkan yang secara tidak langsung membantu mereka mendapatkan pengalaman untuk perlawanan seterusnya,” katanya. -Bernama

See author's posts


OM Materials (Sarawak) derma PPE bernilai RM1.4 juta

KUCHING: OM Materials (Sarawak) Sdn Bhd, sebuah syarikat bersekutu Cahya Mata Sarawak Berhad (CMS), telah menyumbangkan peralatan perlindungan peribadi (PPE) bernilai RM1.4 juta kepada barisan hadapan kerajaan dan kakitangan perubatan.

Sumbangan PPE tersebut terdiri daripada 10,000 pakaian pelindung perubatan, 10,000 gaun pengasingan, 5,000 pelindung muka, dan 5,000 kaca mata keselamatan akan banyak membantu melindungi barisan hadapan yang bertugas merawat pesakit Covid-19 yang disyaki dan dijangkiti.

Sumbangan tersebut diserahkan semalam oleh Pengarah Urusan Kumpulan CMS, Dato Isaac Lugun bersama Mustapha Ismuni (kedua-dua merupakan Pengarah OM Materials (Sarawak) Sdn Bhd), kepada Timbalan Ketua Menteri Sarawak, Datuk Amar Douglas Uggah Embas (yang juga Pengerusi Jawatankuasa Pengurusan Bencana Negeri).

Mengulas mengenai sumbangan tersebut, Pengerusi Eksekutif OM Materials (Sarawak) Sdn Bhd, Low Ngee Tong berkata, “Wabak Covid-19 adalah krisis global dengan skala yang belum pernah terjadi sebelum ini, tidak ada negara yang dikecualikan, dan telah memberi kesan buruk kepada Sarawak. Kami berminat untuk membantu Kerajaan Sarawak dalam menangani penyebaran wabak ini.”

Beliau menambah, “Memandangkan kapasiti terhad terhadap rantaian bekalan peralatan semasa, kami gembira dapat menaja PPE sebagai tanda sokongan ikhlas kami untuk Kerajaan Sarawak, pekerja barisan hadapan di Hospital Umum Sarawak, dan banyak lagi yang berusaha gigih dalam menangani wabak tersebut.

“Kami sangat berharap bahawa sumbangan kecil ini dapat membantu meringankan beban dan meningkatkan semangat serta keyakinan pekerja barisan hadapan dalam melaksanakan tugas mencabar mereka ketika  merawat pesakit Covid-19.”

Mengulas lebih lanjut mengenai sumbangan itu, Dato Isaac Lugun mengatakan, “Sebagai entiti korporat tersenarai di Sarawak, CMS akan terus menyokong usaha gigih Kerajaan Sarawak untuk memerangi wabak Covid-19 di Sarawak.

“Kami menggesa entiti korporat lain di Sarawak memberikan sokongan mereka. Menerusi kerjasama ini, kita akan melalui krisis ini dan muncul sebagai sebuah negeri yang berdaya tahan.”

See author's posts


Kerajaan turunkan harga siling pelitup muka

KUALA LUMPUR: Kerajaan memberi jaminan harga siling pelitup muka tiga lapis akan diturunkan lagi bulan depan, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi.

Beliau berkata, kementerian kini dalam peringkat akhir perbincangan untuk menetap harga siling berkenaan berdasarkan permintaan semasa.

“Kami jangka harga siling pelitup muka akan turun lagi bawah RM1,” katanya pada sidang media selepas melancarkan Kempen Beli Barangan Malaysia 2020 di Lulu Hypermarket, di sini semalam.

Nanta berkata, pihaknya sentiasa memantau bekalan pelitup muka di peringkat pengeluaran, import dan runcit bagi menentukan penurunan harga maksimum yang sewajarnya berdasarkan kepada situasi pasaran semasa.

“Kita tidak mahu harga yang terlalu rendah sehingga memberi masalah kepada pengilang dan berdepan dengan ketidakcukupan stok. Bukan mudah bagi kami hendak letak harga siling, tetapi kami buat dengan menyelidik dan mengambil usaha untuk tengok keadaan sebenar sebelum meletakkan harga siling itu,” katanya.

Harga siling runcit bagi sekeping pelitup muka tiga lapisan ditetapkan RM1 berkuat kuasa 16 Ogos lepas.

Mengenai Kempen Beli Barangan Malaysia 2020, katanya, program itu akan diperluaskan ke negeri-negeri lain bermula di Melaka minggu depan.

“Kita sudah membuat pelbagai perancangan untuk melancarkan kempen itu di semua negeri seperti di Melaka dalam tempoh seminggu lagi dan seterusnya di Pulau Pinang, Perak, Pahang, Kelantan sehingga ke Sabah dan Sarawak,” katanya.

Sementara itu, Nanta berkata kementerian sentiasa memantau perniagaan dalam talian dalam usaha melindungi pengguna.

“Kita tidak terlepas pandang untuk melindungi pengguna yang membeli dalam talian. Kita tumpu perhatian bagaimana hendak melindungi mereka berdasarkan peraturan dan undang-undang sedia ada selain pemantauan dan risikan penguatkuasaan KPDNHEP,” katanya.

Menurut beliau, kementerian turut menggalakkan perusahaan kecil dan sederhana (PKS) menjalankan perniagaan dalam talian berikutan kebiasaan baharu sejak Perintah Kawalan Pergerakan (PKP) yang memberi peluang perniagaan dalam talian melonjak naik. – Bernama

See author's posts


Ketibaan anak Sibu julang emas Sukan Komanwel disambut meriah

KEBANGGAAN … Nadrah ‘Nada’ Saufi disambut meriah sejurus tiba di Lapangan TerbangSibu, kelmarin.

PEMENANG pingat emas Kejohanan E-Sukan Komanwel (CEC) 2022 di Birmingham, England, Nadrah ‘Nada’ Saufi tiba di Lapangan Terbang Sibu (LTS) malam kelmarin.

Nadrah yang menaiki penerbangan dari Kuala Lumpur selamat mendarat di LTS jam 9.30 malam.

Sejurus keluar dari Balai Ketibaan, Nadrah disambut meriah daripada kakitangan dan rakan Universiti Teknologi Sarawak (UTS).

Nadrah menjadi pemain wanita Sarawak pertama memenangi pingat emas dalam Dota 2 selepas pasukannya berjaya menewaskan pasukan England pada CEC 2022 di Birmingham, England baru-baru ini.

Juara yang berusia 25 tahun itu (Nadrah) kini sedang mengikuti kursus Sarjana Muda Pengurusan Teknologi di UTS.

Dalam pada itu, bapa Nadrah, Saufi Sepawi,59, melahirkan perasaan gembira dengan pencapaian anaknya itu, terutamanya untuk negara dan universiti.

“Ini adalah acara bertaraf dunia dan kini dia adalah pemain bertaraf dunia.  Saya tahu dia seorang pemain dan dia telah bermain untuk masa yang lama dan untuk memenangi emas, ia bukanlah kejayaan semalaman.

“Permainan ini (Dota 2) bukan tentang hanya bermain, tetapi ia mengenai fikiran anda, mengenai strategi,” jelasnya.

Menurutnya, dia tidak pernah risau tentang Nadrah kerana dia boleh menguruskan masa permainan dan masa belajarnya dengan baik.

See author's posts


PBB tampil dengan 3 muka baharu

KUCHING: Parti Pesaka Bumiputera Bersatu (PBB) menampilkan tiga muka baharu untuk bertanding pada Pilihan Raya Umum ke-15 (PRU-15) 19 November nanti.

Ini termasuk Rodiyah Sapiee yang akan bertanding kerusi Parlimen Batang Sadong, menggantikan Dato Sri Nancy Shukri yang berpindah ke Parlimen Santubong.

Seorang lagi ialah Mohamad Shafizan Kepli untuk bertanding kerusi Parlimen Batang Lupar, mengganti Dato Sri Rohani Abdul Karim, yang mengundur diri.

Muka baharu ketiga daripada PBB ialah Dr Richard Rapu, menggantikan Datuk Robert Lawson Chuat, bagi kerusi Parlimen Betong.

Pencalonan itu diumumkan Premier Sarawak, Datuk Patinggi Tan Sri Abang Johari Tun Openg yang juga Pengerusi GPS dalam sidang media di Ibu Pejabat PBB, Jalan Bako, Petra Jaya sebentar tadi.

See author's posts


Singkap sejarah Hari Malaysia

Hari ini, tanggal 16 September,  seluruh rakyat Malaysia meraikan Hari Malaysia bagi memperingati ulang tahun penubuhan Persekutuan Malaysia,  sekali gus menandakan penyertaan bersama Tanah Melayu, Borneo Utara (Sabah), Sarawak dan Singapura bagi membentuk Malaysia.

Menyingkap sejarahnya, pembentukan persekutuan baharu ini dirancang berlaku pada 1 Jun 1963 namun kemudiannya ditangguhkan ke 31 Ogos 1963 bagi membolehkan ia disambut bersama-sama dengan sambutan hari kemerdekaan keenam.

Hari Malaysia juga merupakan cuti am di negeri Sabah sempena hari keputeraan Yang Di-Pertua Negeri. Walaupun pada awalnya Hari Malaysia bukan merupakan cuti am di Sarawak dan Semenanjung Malaysia, namun mulai tahun 2010, Hari Malaysia diisytiharkan sebagai cuti am bagi semua negeri di Malaysia.

Penubuhan Persekutuan Malaysia telah ditentang hebat oleh Indonesia dan Filipina. Indonesia tidak senang dengan penubuhan Persekutuan Malaysia lantas, melancarkan konfrontasi ketenteraan di bawah slogan “Ganyang Malaysia” yang berlanjutan sehingga 1966.

Filipina turut menuntut haknya ke atas Sabah atas hujahan perjanjian yang dimeterai antara Kesultanan Sulu dengan pihak British, manakala Brunei yang turut termasuk dalam rancangan penubuhan Persekutuan Malaysia membatalkan penyertaannya setelah berdepan dengan pemberontakan besar-besaran di Brunei oleh Sheikh Azhari pada penghujung 1962.

Bagaimanapun, pada 9 Julai 1963, Perjanjian penubuhan Persekutuan Malaysia dimeterai di London hanya setelah Laporan Suruhanjaya Cobbold yang dikeluarkan menyatakan lebih 80 peratus rakyat Sarawak dan Sabah bersetuju dengan cadangan kemerdekaan melalui penggabungan bersama Persekutuan Tanah Melayu.

Tarikh perasmian pengisytiharan Persekutuan Malaysia telah ditangguhkan daripada 1 Jun 1963 ke 31 Ogos 1963 kerana menunggu Laporan Suruhanjaya Cobbold. Namun tarikh tersebut pula ditangguhkan setelah Indonesia dan Filipina memperhebatkan tentangan terhadap penubuhan Persekutuan Malaysia. Akhirnya  16 September 1963 menjadi hari secara rasminya Persekutuan Malaysia ditubuhkan.

Justeru, 16 September 1963 diakui telah memberi perubahan kepada negara khususnya dalam penyatuan 14 buah negeri sebagai Malaysia yang terdiri daripada 11 negeri Persekutuan Tanah Melayu dengan Singapura, Sabah dan Sarawak di samping jumlah penduduknya yang menjangkau 10 juta orang ketika itu.

Kronologi pembentukan Malaysia yang direalisasikan oleh Perdana Menteri Persekutuan Tanah Melayu, Tunku Abdul Rahman Putra Al-Haj sebenarnya telah disuarakan pada Mei 1961 melalui satu ucapan beliau dalam Persatuan Wartawan Asing Asia-Tenggara di Singapura.

Dalam ucapan tersebut, Tunku telah mencadangkan agar Persekutuan Tanah Melayu, Singapura, Sabah, Sarawak dan Brunei digabungkan dalam satu kesatuan atau satu negara yang disebut sebagai Malaysia. Kata Tunku dalam ucapannya, “Persekutuan Tanah Melayu tidak mampu wujud secara bersendirian tanpa kerjasama politik dan ekonomi dengan Singapura, Sabah dan Sarawak.”

Maka, Perjanjian Penubuhan Persekutuan Malaysia ini telah ditandatangani oleh wakil-wakil kerajaan British, Persekutuan Tanah Melayu, Sabah, Sarawak dan Singapura. Persetujuan telah di perolehi bagi menubuhkan Malaysia pada 31 Ogos 1963.

Bagaimanapun,, penubuhan Malaysia yang dirancang pada tarikh tersebut terpaksa ditangguhkan kerana laporan Setiausaha Bangsa-Bangsa Bersatu hanya dapat disiapkan pada 14 September 1963. Malaysia akhirnya diisytiharkan pada 16 September 1963.

Upacara pengisytiharan Malaysia telah diadakan di Stadium Merdeka Kuala Lumpur pada 16 September 1963 dengan berlangsungnya  upacara gilang-gemilang yang dihadiri oleh Seri Paduka Baginda Yang di-Pertuan Agong, Raja-raja Melayu, Gabenor Pulau Pinang, Melaka, Singapura, Sarawak dan Sabah. Upacara ini juga dihadiri oleh anggota kabinet, diplomat asing di Kuala Lumpur serta jemputan khas.

Pengisytiharan penubuhan Malaysia telah dibacakan oleh Perdana Menteri, Tunku Abdul Rahman Putra di hadapan seramai 30,000 rakyat Malaysia yang turut meraikan hari bersejarah tersebut. Tunku kemudiannya melaungkan “Merdeka” sebanyak tujuh kali diselang seli dengan laungan oleh rakyat yang hadir dengan upacara diakhiri dengan bacaan doa selamat oleh Mufti Negeri Sembilan, Tuan Haji Ahmad Mohammad Said.

Namun,  selepas dua tahun Singapura berada di dalam Malaysia, hubungan Tanah Melayu dan Singapura mulai tegang. Banyak perselisihan faham  timbul di antara Kerajaan Singapura dengan Kerajaan Persekutuan Tanah Melayu.

Antara isu yang menjadi perbahasan hangat ialah soal ekonomi, parti dan perkauman. Bagi aspek ekonomi , Tanah Melayu, Singapura, Sabah dan Sarawak telah sepakat untuk memajukan sektor perindustrian dan perkilangan bersama terutamanya berkaitan barang-barang yang dihasilkan digunakan dalam negeri dan bukan untuk dieksport ke luar negara.

Akibat beberapa faktor  lain juga telah menyebabkan Singapura mengambil keputusan keluar dari Malaysia secara rasmi pada Ogos 1965.

See author's posts


Jalan-jalan cari makan di Pantai Kuala Oya

BERCAKAP tentang pengembaraan, selain perjalanan itu sendiri yang diambil kira, faktor lain yang saling melengkapinya  ialah tempat penginapan dan makanan.

Daerah Kecil Oya adalah antara  kawasan pedalaman yang menjadi tumpuan pengembara tempatan Sarawak kerana ia mempunyai premis makanan ala-masakan kampung  dan moden yang telah mendapat tempat dalam kalangan penduduk tempatan dan pengunjung dari luar.

Bagi yang meminati pemandangan yang alam semula jadi seperti  pantai, mereka memilih dua restoran yang berada di sekitar satu kilometer dari pekan tersebut.

Premis makanan yang dimaksudkan ialah Selera Hujung Kampung dan Puncak Saujana yang berada bersebelahan dengan satu sama lain  di Pantai Kuala Oya.

Difahamkan sambutan pelanggan kepada kedua-dua premis ini memang sangat menggalakkan kerana juadah atau menu yang dihidangkan boleh dikatakan memenuhi citra rasa  pelbagai peringkat usia.

Selera Hujung Kampung dan Puncak Saujana ini menjadi pilihan pengunjung untuk  minum petang`High Tea’ mahupun makan malam dan tidak hairanlah kebelakangan ini ia menjadi buah mulut peminat makanan  tempatan.

Dibuka daripada 3.00 petang hingga 10.00 malam, kehadiran pengunjung  amat terserlah pada hujung minggu atau cuti umum lain.

Oleh kerana lokasi hanya sekitar 20 minit sahaja perjalanan darat dari Bandar Mukah atau 15 minit dari Pekan Dalat, masalah penginapan tidak timbul.

Menurut Hamdan Ali Basah yang membuka sebuah gerai di restoran tersebut ia bukan hanya menambat hati penduduk tempatan dan malah orang kenamaan juga berkunjung ke sana.

“Ia  sentiasa dikunjungi ramai pelanggan terutama pada hujung minggu. Malah wakil rakyat kita sendiri iaitu Menteri Pembangunan Wanita, Kanak-Kanak dan Kesejahteraan Komunit merangkap Ahli Dewan Undangan Negeri Dalat, Dato Sri Fatimah Abdullah juga bertandang ke sini,” ujarnya.

Beliau menyatakan selain menawarkan pelbagai jenis hidangan atau menu seperti masakan tradisional dan moden, lokasinya yang berada berdekatan dengan pantai adalah satu tarikan yang tersendiri buat pelanggannya.

“ Saya rasa selain makanan yang pelbagai jenis dari yang tradisional dan moden,  lokasinya amat sesuai untuk bersantai sambil menikmati juadah  juga mungkin menyebabkan restoran ini menjadi pilihan yang berkunjung ke sini,” ujarnya.

Adalah difahamkan kebanyakan mereka yang datang dari luar Daerah Kecil Oya, akan pergi berjalan-jalan di tepi pantai sebelum atau seseduah menikmati makanan di sana.

Oleh kawasan itu menghadapi  Laut China Selatan, ada juga  yang mengambil kesempatan itu untuk  melihat matahari terbenam terutama jika cuaca cerah,  dan seterusnya makan malam di Selera Hujung Kampung itu.

Mereka yang sering berkunjung ke sana adalah dari Daerah Mukah, Daerah Dalat dan juga dari Daerah Kecil Igan.

Selain itu, di pekan kecil ini ada juga beberapa buah premis makanan yang telah menempah nama dalam kalangan pengembara iaitu Premis Mee Udang, gerai-gerai di Oya Walk dan Oya Square, termasuk yang berada di Pekan Sabtu yang berada sekitar 500 meter dari Pekan Oya.

Kewujudan premis-premis ini menyediakan makanan masakan tradisional, masakan generasi terkini dan semestinya makanan laut, telah memberi `Umphh’ kepada status Daerah Oya sebagai salah satu destinasi `Jalan-Jalan Cari Makan’  terkemuka  di kawasan Daerah Dalat dan Bahagian Mukah, amnya. Selain makanan,  daerah kecil ini juga mempunyai beberapa lokasi tarikan  Galeri Warisan Melanau,  Pekan Sabtu, kilang kotej pembuat keropok dan juga pemandangan di Batang Oya, sungai-sungai dan dan keunikan Pekan Oya itu sendiri yang mengekalkan struktur asalnya.

Oleh HENRY B SIYU

See author's posts


Kemampuan Solskjaer diragui

MANCHESTER United mempamerkan peningkat mendadak ketika kali pertama Ole Gunnar Solskjaer mengendalikan pasukan itu bagi satu musim penuh dengan kedudukan ketiga di Liga Perdana dan mara ke tiga separuh akhir dalam saingan merebut piala.

Bagaimanapun, dengan United masih lagi ketinggalan di belakang musuh tradisi Liverpool dan Manchester City dalam kedudukan liga, pengendali kelahiran Norway itu sekali lagi akan menjadi tumpuan untuk cabaran lebih serius buat Red Devils meraih gelaran EPL kali pertama sejak Alex Ferguson bersara pada 2013.

Pasukan Solskjaer memulakan kempen liga di tempat sendiri berdepan Crystal Palace Ahad ini setelah 14 perlawanan Liga Perdana Inggeris tanpa kalah sejak menandatangani Bruno Fernandes pada Januari.

Bahagian  tengah United telah diperkuat lagi dengan kedatangan Donny Van de Beek dari Belanda, namum skuad Solskjaer rapuh di bahagian lain.

Tiga kemenangan ke atas City dan Chelsea musim lalu membuktikan United mampu mengalahkan pasukan teratas Liga Perdana Inggeris pada hujung musim terutama ketika tumpas di separuh akhir Liga Europa kepada Sevilla menunjukkan mereka masih belum mempunyai satu skuad besar yang mantap.

Solskjaer memilih untuk melakukan pertukaran pemain sehingga minit ke 87 ketika menentang kelab Sepanyol sehingga minit ke-87 apabila beliau seperti tidak mempunyai banyak pilihan untuk mengubah permainan.

Walaupun dengan kedatangan Van de Beek, masalah itu belum dapat diselesaikan.

Selepas spekulasi yang lama, Jadon Sancho kekal di Borussia Dortmund apabila United enggan menurut kehendak kelab Jerman itu yang meminta mereka membayar €120 juta selain ketiadaan benteng pertahanan yang akan menyaksikan kelab gergasi Inggeris itu antara empat pasukan dari Liga Perdana kembali ke saingan Liga Juara-Juara UEFA dalam tempoh lapan bulan akan datang.

Persoalan juga timbul sama ada United mampu untuk mengurangkan jurang dengan Liverpool dan City dengan kemampuan Solksjaer dibandingkan bersama jurulatih bertaraf dunia, Jurgen Klopp dan Pep Guardiola.

Solksjaer membuat satu keputusan berat sebelum kempen bermula dengan terus mempercayai kemampuan Harry Maguire sebagai ketua pasukan walaupun pemain antarabangsa England itu dijatuhkan hukuman penjara tertangguh 21 bulan dan sepuluh hari selepas didapati bersalah merasuah, melakukan keganasan dan mencederakan petugas awam ketika ditahan di Mykonos.

Satu lagi perlawanan penting pada ahad ini dengan siapakah yang akan menjaga gawang United selepas  Dean Henderson kembali ke kelab selepas tempoh pinjaman dengan di Sheffield United dan menandatangani kontrak baharu sehingga 2025.

United dan David de Gea menandatangai perjanjian kontrak baharu yang tinggi hanya setahun yang lalu untuk menjadikan penjaga gawang Sepanyol sebagai pemain dengan gaji tertinggi dalam kelab namum prestasi yang kurang memberansangkan meletakkannya dalam posisi berbahaya.

United tetap memiliki trio penyerang yang berpontensi untuk meneruskan penguasaan dalam liga perdana inggeris untuk musim mendatang walaupun gagal mendapatkan khidmat Sancho di kelab itu.

Trio itu,Marcus Rashford, Anthony Martial dan Mason Greenwood   menjaringkan keseluruhan 63 gol musim lalu.

Pada usia 24 tahun, Martial merupakan pemain senior  dan sekiranya  tahap kecergasan ketiga-tiganya terus bertambah baik, United sememangnya mempunyai untuk mengharungi musim seterusnya.

“Kami baru sahaja bercuti 15 hari tetapi cukup untuk menikmati masa bersama keluarga, berehat sedikit dan tampil fokus dan segar untuk musim baru,” kata Fernandes.

“Ini bukan mengenai hari-hari yang kita lalui atau tidak. Saya rasa yang paling penting sekarang adalah fokus pada cita-cita dan matlamat yang ingin kita capai.”-AFP

See author's posts


Tragedi Tahun Baru – Ungkapan Makna Tragis yang Sederhana

Oleh Lokman Hakim

Menelusuri cerpen “Tragedi Tahun Baru” tulisan Laila Ahniaw ini menemukan saya pada kesederhanaan. Ceritanya bergerak dengan watak utama, Mak Jiah yang menyenangi kedatangan tahun baharu yang diiringi kepulangan anak-anaknya. Meskipun begitu, dia tidak menyukai cara sambutan tahun baharu mutakhir ini yang sarat dengan dentuman mercun tanpa mengira waktu.

Cerpen ini bergerak sempurna. Pengenalan watak Mak Jiah, disusuli anak-anak dan cucu-cucunya disampaikan dengan baik. Pemanjangan cerpen terjaga kemas tanpa bahagian lewah, padat dan punya naratif berkesan dalam menyampaikan ceritanya. Secara keseluruhannya, cerpen ini berimbangan dari segi penyampaian. Naratifnya diladeni baris-baris ayat ringkas. Garapan watak-wataknya juga kemas dan dapat dilihat melalui kegusaran Mak Jiah, kepolosan cucu bernama Juju, kematangan pemikiran anak bernama Ucik yang digambarkan melalui dialog-dialog yang hidup dan setara dengan latar penceritaan.

Terdapat usaha pengarang untuk membina kritikan sosial dalam penceritaan. Pertembungan pemikiran golongan muda dengan golongan tua digagaskan dengan definisi adab dan tatasusila yang berbeza takrifnya melalui pandangan Mak Jiah yang kurang menyenangi sikap orang muda menyambut tahun baharu secara berlebihan tanpa mempedulikan sentimen masyarakat setempat yang baru sahaja mendepani kematian.

Namun, sebuah cerpen harus didukung matlamat dan cita-cita pengarang demi memberikan suatu nafas penceritaan yang kuat. Saya tidak dapat melihat cita-cita kepengarangan mahupun matlamat yang hendak dicapai melalui penulisan cerpen ini. Apabila pengarang memilih untuk mengungkapkan tragedi melalui perkhabaran yang didengari watak-watak dan bukannya dialami watak-wataknya sendiri, saya mula mempersoalkan tujuan cerpen ini dikarang.

Cerpen, iaitu sebuah cerita pendek, lazimnya dibina atas faktor dorongan tertentu. Pengarang berpengalaman membaurkan fikiran, emosi dan juga suatu kesungguhan untuk menyampaikan sesuatu kepada pembaca karyanya. Dan lazimnya sesebuah cerpen dikarang untuk memberi impak terhadap pembaca baik dari segi emosi atau intelektual.

Memandangkan penulis menggunakan perkataan ‘tragedi’ untuk menggambarkan insiden yang menjadi klimaks penceritaan, wajar rasanya untuk saya merujuk definisi tragedi yang berakar umbi daripada tamadun Greek. Tragedi ialah salah satu genre drama yang mengutamakan penyampaian kesedihan yang sudahnya menjadi hiburan utama penontonnya. Tragedi dalam sesebuah cerita seharusnya menjadi kerangka asas penceritaan.

Justeru itu, apabila penulis meletakkan perkataan ‘tragedi’ pada judul, saya membayangkan suatu peristiwa malang akan menimpa watak-wataknya sekali gus menghadirkan kesan emosi yang dibawa oleh konotasi tragedi tersebut. Namun hal itu tidak berlaku. Mak Jiah tetap sihat wal afiat sehingga ke penghujung cerita. Tiada anak-anak atau cucu-cucu yang terkorban mahupun tercedera. Tragedi yang diungkapkan hanya berlegaran di butir mulut setiap watak. Kesedihan yang cuba ditonjolkan sekadar ungkapan bahasa tubuh masing-masing tanpa dramatisasi.

Namun, tetap diakui, jika mahu melihat aspek realisme, cerpen ini menggambarkan kepekaan pengarang terhadap adunan emosi watak-wataknya. Mak Jiah ialah suatu watak stereotaip orang tua yang merindui anak-anak dan cucu-cucunya. Tidak sukar untuk menebak rujukan pengarang untuk memunculkan karakter Mak Jiah yang contohnya boleh ditelusuri dalam cerpen-cerpen tempatan yang bertunjangkan nostalgia dan budaya.

Tertera juga unsur kearifan tempatan apabila sambutan tahun baharu digambarkan sepertimana sambutan Hari Raya Aidilfitri, Tahun Baharu Cina dan Deepavali, iaitu kegilaan bermain mercun berlangsung beberapa hari sebelum hari pelepasan yang diraikan. Barangkali, pengarang merujuk kepada budaya setempat yang rapat dengan pengarang yang membudayakan amalan bermain mercun seminggu sebelum perayaan tahun baharu dimulakan.

Namun, unsur kearifan tempatan ini juga boleh disanggah sekiranya pengarang sekadar menempel tabiat golongan muda menyambut perayaan berteraskan agama dan bangsa tertentu dengan mercun. Unsur kearifan tempatan sebegini boleh menghadirkan rasa janggal dalam kalangan pembaca kebanyakan yang lazimnya tidak pernah mendepani sambutan tahun baharu yang sedemikian rupa.

Oleh yang demikian, cerpen ini mempunyai ruang pembaikan yang mungkin boleh diterokai dan diterapkan oleh pengarangnya dalam penggarapan karya seterusnya kelak.

Pertama, kecermatan menggunakan terma selaku asas penceritaan. Seperti yang saya jelaskan pada perenggan awal tadi, perkataan ‘tragedi’ dalam penceritaan harus seiring dengan definisi yang dilazimi para penggiat sastera. Hal ini penting kerana penggunaan sesebuah terma pada judul boleh membentuk persepsi awalan dan jangkaan pembaca. Sebaliknya, penggunaan terma, dalam cerpen ini merujuk perkataan tragedi, akan menjadi kerugian kepada pengarang apabila semangat dan kekuatan perkataan itu tidak mengimani penceritaan. Akibatnya, persepsi awalan pembaca akan runtuh dan menjurus pada ketidakcapaian piawaian jangkaan pembaca, sekali gus menyebabkan sesebuah karya itu mendatangkan kekecewaan pembacaan. Kecermatan menggunakan terma dan pemahaman terhadap kekuatan makna sesebuah perkataan khusus ini hanya boleh dipupuk melalui pembacaan berterusan yang diladeni kecintaan pada subjek Linguistik.

Kedua, sesebuah cerpen itu hanya berkesan garapannya andai diladeni hasrat seorang pengarang, yakni menyampaikan sebuah cerita dengan penuh kesungguhan. Hal ini menuntut minat mendalam pengarang terhadap seni penceritaan yang menjadi dorongan kepada pengarang untuk menghasilkan karya yang lebih baik dari semasa ke semasa. Andai kata pengarang punya iltizam seumpama ini, tidak sukar untuk saya bayangkan tragedi yang menimpa keluarga Mak Jiah sekali gus menghadirkan kesan dramatik yang diharapkan. Pengarang juga punya pilihan sama ada menghadirkan tragedi sepertimana judulnya, ataupun menghasilkan kejutan luar jangka dengan menggunakan tragedi selaku alatan. Namun, untuk menghasilkan sebuah cerpen tragedi yang pintar menggunakan non-tragedi selaku plot, memerlukan kefahaman menyeluruh terhadap makna tragedi itu. Dalam erti kata lain, pengarang yang mahu bereksperimen haruslah terlebih dahulu arif benar dengan alatan fiksyen yang hendak digunakan.

Ketiga, terdapat garis kabur antara penggunaan unsur kearifan tempatan dengan aplikasi peristiwa non-rasional. Pengarang harus sedar sekiranya budaya moden seperti amalan bermain mercun beberapa hari sebelum tahun baharu itu turut diraikan di tempat-tempat lain. Menyedari kewujudan unsur kearifan tempatan akan menimbulkan kesedaran dalam diri pengarang untuk memperincikan perihal budaya janggal, yakni bermain mercun beberapa hari sebelum tahun baharu supaya kejanggalannya tidak mengganggu pembacaan. Transisi golongan muda Kampung Tuo dalam sambutan tahun baharu sepertimana masyarakat di tempat lain tidak digambarkan asbabnya dengan nyata lantas menghasilkan keraguan terhadap kesahihan budaya ini. Bukan sekadar bermain mercun, pengarang telah menyebut tentang amalan bermain mercun dan meriam di Kampung Tuo sempena menyambut tahun baharu yang sudah berubah. Bedilan meriam dan mercun tidak lagi berdentum pada malam tahun baharu, tetapi sudah bermula beberapa hari sebelum itu. Logik fiksyennya barangkali akan jadi lebih kukuh sekiranya transisi tradisi meletupkan mercun dan bedilan meriam ini diperjelaskan pengarang dengan mengambil kira faktor yang mencetuskan perubahan tersebut.

Harus diingatkan bahawa aplikasi peristiwa non-rasional dalam sesebuah fiksyen harus diperkukuh dengan logik fiksyen. Sebagai contoh, pengarang mungkin boleh mengatakan bahawa amalan bermain mercun beberapa hari sebelum tahun baharu itu sudah menjadi budaya generasi muda di seluruh negara setelah berlakunya suatu peristiwa fiktif, ditambah dengan penerangan rinci yang meyakinkan.

Tema kritikan sosial jelas terpampang dalam cerpen ini. Watak utamanya, Mak Jiah, mempertikaikan amalan bermain mercun tanpa sebarang rasa hormat pada orang sekitar. Meskipun ada kematian di kawasan kejiranan, kumpulan pemain mercun itu tetap meneruskan aktiviti bermain mercun tanpa mempedulikan perasaan keluarga si mati yang masih berkabung. Kritikan sosial melalui watak Mak Jiah yang tidak diiringi pemikiran, akan menjadi tidak lebih sekadar leteran seorang tua yang tidak mampu mengikuti perubahan zaman.

Lalu bagaimana pengarang boleh menampakkan lagi dampak kritikan sosial supaya tidak kelihatan dangkal dan secara kreatif diadun?

Sesebuah kritikan sosial harus ditulis dengan merangkumkan gagasan perkaitan hal yang dikritik dengan kehidupan manusia yang terlibat secara menyeluruh. Fiksyen pula menuntut kreativiti supaya gagasan luas ini dipersembahkan dalam bentuk paling ringkas dengan pemilihan kata-kata padat makna meskipun susunan ayatnya ringkas dan ekonomi. Pengarang harus merenung lebih dalam konteks kebencian Mak Jiah terhadap amalan bermain mercun secara semberono tersebut. Mendefinisikan kritikan akan menuntut kita menyenaraikan hujah-hujah kukuh yang ditambak rasional dan kajian ke atas rantaian maklumat yang terbukti sahih.

Lalu bagaimana kritikan sosial boleh berfungsi dalam cerpen “Tragedi Tahun Baru” ini?

Berbalik pada cerpen ini, kita dimaklumkan bahawa kebencian Mak Jiah ini berasaskan masalah kesihatannya. Bunyi letupan mercun yang mengejutkan itu berpotensi menjerumuskan watak itu ke dalam masalah besar. Hal ini cuba dibuktikan pengarang dengan menghadirkan tragedi yang berlaku terhadap bapa salah seorang pemain mercun yang dipercayai mati akibat terkejut setelah terdengar bunyi letupan mendadak.

Dimensi kritikan itu kini terlihat pada dua perkara, yakni isu kesihatan warga emas yang boleh terjejas akibat kejutan bunyi letupan mercun dan juga isu kemerosotan budaya hormat-menghormati antara warga emas dan warga muda. Untuk menjadikan kritikan sosial itu lebih berkesan, pengarang harus melapik dua dimensi kritikan ini dengan pertelingkahan yang dramatik. Akibat ketandusan budaya hormat-menghormati tidak begitu ketara memandangkan watak si anak, Ucik begitu menghormati ibunya Mak Jiah. Tidak pula ditunjukkan pertelingkahan antara watak Joni dengan bapanya yang juga berusia. Kesan emosi antara watak amat penting demi menyerlahkan elemen kritikan sosial tersebut.

Empat ruang pembaikan dikesan dalam cerpen ini. Lalu bagaimana pula dengan kekuatan sedia ada pengarang?

Pengarang mahir mengawal perpanjangan naratif secara alami. Adakah perkara ini benar ataupun kebetulan? Kemahiran ini belum dipertontonkan lagi konsistensinya kerana saya belum berpeluang lagi membaca cerpen-cerpen lain ditulis pengarang untuk melihat polanya.

Perpanjangan naratif ini diselia pengarang sesudah sesuatu karya itu siap draf pertama. Usai draf pertama, pengarang boleh menanamkan beberapa soalan mengenai karya tersebut sebelum memulakan suntingannya. Apakah perkataan yang paling banyak berulangan? Bagaimanakah cara untuk mengurangkannya? Adakah deskripsi watak dan latar berulangan? Maka sesi mencantas dan menulis semula beberapa ayat supaya sedap dibaca akan berlangsung. Mengawal perpanjangan naratif menuntut pembacaan berkali-kali. Pada ketika inilah stamina pembacaan diteliti. Ia ibarat menyertai maraton dengan kawalan stamina supaya garisan penamat berjaya dicapai dalam waktu yang ditetapkan.

Di samping itu, garapan karakter setiap watak juga agak baik. Dialognya punya dinamik dengan memperlihatkan perbezaan usia watak-watak yang terlihat kemas dalam gaya pertuturan yang berbeza-beza. Tidak sukar untuk pembaca masuk ke dalam rumah Mak Jiah sambil mendengar perbualan ahli-ahli keluarga itu dan memahami keluh-kesah yang mereka rasai.

Menarik serasanya jika Laila Ahniaw mencuba landskap penceritaan dengan watak-watak lebih rencam. Memandangkan cerpen ini berkitar sekeliling watak utamanya, Mak Jiah, saya seolah-olah melihat pengarang memerihal biodata watak itu dengan rinci sebelum mengarangnya. Memperincikan karakter sesuatu watak menuntut pengarang untuk menuliskan biodata watak itu seandainya ia tidak berlandaskan mana-mana individu yang pengarang kenali. Namun, lebih mudah mengadaptasi watak individu yang dikenali supaya garapan wataknya lebih berkesan.

Kesimpulannya, cerpen ini digarap secara teknikal dengan baik, tetapi menuntut pembaikan supaya menjadi sebuah cerita yang malar segar di dalam kepala pembaca. Kesederhanaan konflik yang diwujudkan begitu remeh dan mudah dilupai. Tragedi yang menjadi klimaks penceritaan tidak menghadirkan kesan dramatik sekali gus mewujudkan situasi antiklimaks pada pengakhiran lantas mewujudkan suatu pembacaan yang cetek pengalamannya.

See author's posts


Penduduk bersyukur terima bantuan

ADUM LIU

SAMALAJU: Penduduk Kampung Nyalau Hulu melahirkan rasa bersyukur selepas mendapat
perhatian dan bantuan bekalan makanan daripada Syarikat H&L High-Tech Decs
Sdn Bhd semalam.

Pengurus Ladang, Sahie Ahad ketika ditemui berkata, syarikat berkenaan peka
terhadap kesulitan penduduk kampung yang jauh dari pekan untuk membeli bekalan
ketika penguatkuasaan arahan Perintah Kawalan Pergerakan (PKP) telah
dilanjutkan ke 28 April ini.

Katanya, bantuan itu adalah usaha dan inisiatif syarikat itu membantu
penduduk kawasan dan  berusaha membantu
kerajaan membendung serta menghapuskan rantaian Covid-19.

“Syarikat H&L High-Tech Decs Sdn Bhd merupakan sebuah syarikat
yang berpangkalan di Kuala Lumpur telah melabur secara usaha sama dengan
Kampung Nyalau Hulu dalam perladangan kelapa sawit beberapa tahun lalu.

“Sebanyak 101 buah pintu rumah di Kampung Nyalau Hulu telah menerima
pengagihan bantuan bekalan makanan yang berupa beras, gula, roti, tepung kopi
dan mee segera,” jelasnya.

Kampung Nyalau terletak di sempadan pentadbiran Majlis Daerah Subis dan
Bintulu di Jalan Persisiran Pantai Miri Bintulu, dari Bintulu ke Nyalau sekitar
90 kilometer.

Seorang penduduk, Yahya Ahad 53 tahun dan selaku Pemangku Imam yang
mewakili ketua kampung ketika ditemui Utusan Sarawak melahirkan rasa kesyukuran
dan berterimakasih terhadap keprihatinan syarikat itu dalam menyumbang bekalan
makanan semasa kesulitan pada PKP ini.

Calon Ahad 54 tahun pula berkata, pentadbiran syarikat itu sangat baik
kerana faham tentang keadaan penduduk di sini.

Tambahnya, bantuan bekalan makanan tersebut telah banyak membantu dan
meringankan bebanan yang dihadapi ketika PKP ini.

Sementara itu, Jelani Lamat 47, turut mengucapkan
terima kasih  kerana keprihatinan
syarikat tersebut membantu penduduk kampung yang sukar ke pekan untuk membeli
bekalan.

See author's posts


Kematian di Mexico meningkat

MEXICO: Jumlah orang yang meninggal dunia akibat Covid-19 di Mexico telah meningkat sebanyak 719 orang menjadikan jumlah keseluruhan sebanyak 25,779 dalam tempoh 24 jam terakhir, kata Pengarah Epidemiologi di Kementerian Kesihatan, Jose Luis Alomia, menurut Agensi Berita Sputnik.

Menurut beliau, pada akhir Jumaat lalu jumlah kes Covid-19 yang disahkan telah meningkat sebanyak 5,441 menjadi 208,392 dalam jangka waktu yang sama.

Sehari sebelumnya, negara Amerika Latin tersebut mencatatkan 6,104 kes baharu koronavirus, dengan 736 kematian.

Organisasi Kesihatan Sedunia (WHO) menyatakan wabak Covid-19 sebagai wabak pendamik pada 11 Mac lalu. Sehingga kini, lebih daripada 9.7 juta orang telah dijangkiti Covid-19 di seluruh dunia, dengan lebih daripada 492, 000 kematian, menurut Universiti Johns Hopkins. – Bernama

See author's posts


Berakhirnya ‘kekuatan berkekalan’

WINSDOR: Ratu Elizabeth II memberi penghormatan terakhir kepada mendiang suaminya, Putera Philip, dalam upacara pengebumian rasmi kerajaan di United Kingdom (UK).

Upacara dijalankan mengikut istiadat ketenteraan, namun terikat dengan peraturan ketat berikutan Covid-19 dengan kehadiran anggota keluarga yang amat terhad.

Duke of Edinburgh itu, yang meninggal dunia 9 April lalu pada usia 99 tahun, disemadikan di Royal Vault di Gereja St George, Istana Windsor, dalam upacara kira-kira 50 minit yang hanya dihadiri 30 tetamu.

Ratu Elizabeth, 94, yang buat pertama kalinya dilihat sejak kematian suaminya itu, duduk berseorangan memakai pakaian serba hitam, dengan memakai pelitup muka.

Keluarga terdekat juga kelihatan memakai pelitup muka, duduk di kerusi berasingan di gereja kecil Gothic abad ke-15 yang bersejarah itu.

Putera Philip, yang disifatkan oleh keluarga diraja sebagai ‘grandfather of the nation’ atau ‘datuk negara’, adalah pasangan diraja yang paling lama di Britain dan berkahwin dengan Ratu selama 73 tahun.

Baginda sering berada di sisi Ratu England itu selama pemerintahan yang memecahkan rekod sejak 1952 ketika Britain bangkit semula dari Perang Dunia II di saat kebanyakan negara jajahan menuntut kebebasan.

Kematian Putera Philip yang dikatakan meninggalkan ‘kekosongan besar’ dalam kehidupan Ratu Elizabeth yang mana beliau kehilangan satu-satunya lelaki paling lama bersamanya yang menjadi ‘kekuatan berkekalan’.

Kali terakhir pengebumian berprofil tinggi keluarga di raja itu adalah ketika pengebumian bonda Ratu meninggal pada 2002 ketika berusia 101 tahun, yang dihadiri lebih dari sejuta orang yang berkumpul di luar Westminster Abbey.

Upacara itu jauh berbeza berbanding persemadian Putera Philip, yang terikat dengan prosedur operasi standard (SOP) yang ketat berikutan pandemik Covid-19 yang melanda dunia.

Upacara persemadian yang dilaksanakan secara tertutup itu bagaimanapun disiarkan secara langsung di televisyen untuk tonton orang ramai di seluruh Britain dan serata dunia. – AFP

See author's posts


Singapura berminat terlibat dalam HSR

KUALA LUMPUR: Sektor swasta dari Malaysia dan Singapura amat berminat untuk mengetahui bagaimana mereka dapat terlibat dalam pelan baharu untuk projek Kereta Api Berkelajuan Tinggi (HSR) Kuala Lumpur-Singapura, menurut Majlis Perniagaan Malaysia-Singapura (MSBC).

Majlis itu telah meminta kedua-dua kerajaan memberikan cadangan perubahan kepada pelan untuk projek HSR apabila Malaysia bersedia untuk berkongsinya, katanya dalam kenyataan semalam.

Pada 31 Mei 2020, kedua-dua kerajaan bersetuju untuk menangguhkan pembinaan projek dua hala itu yang bernilai RM110 bilion sekali lagi hingga 31 Disember 2020.

MSBC berkata dengan pertumbuhan pendigitalan dan ekonomi digital yang pesat, ia akan mewujudkan kumpulan fokus yang khusus untuk bertukar-tukar amalan terbaik dan kerjasama dalam pelbagai bidang.

“Ia termasuk jaringan digital, fintech, e-dagang, pendigitalan perkhidmatan pembuatan dan mengguna pakai penyelesaian Industri 4.0 seperti Internet of Things (IoT) dan robotik,” katanya.

Pengerusi Bersama Malaysia Datuk Seri Dr Nik Norzrul Thani berkata hubungan perniagaan Singapura-Malaysia penting kepada rantau ini, dan MSBC komited untuk terus meningkatkan kerjasama dalam bidang yang mempunyai kepentingan bersama.

Sementara itu, Pengerusi Bersama Singapura Dr Robert Yap berkata walaupun terdapat ketidaktentuan dan cabaran berikutan COVID-19, suatu yang baik untuk melihat perniagaan dari kedua-dua negara meneroka kerjasama dalam bidang kerjasama sedia ada dan baharu seperti ekonomi digital dan syarikat permulaan serta pembuatan dan Industri 4.0.

“Krisis ini menawarkan peluang yang amat baik kepada perusahaan untuk memikirkan cara bagi mentransformasikan model perniagaan mereka dan membangunkan strategi baharu untuk menempatkan mereka dalam persekitaran normal baharu pasca Covid-19,” katanya.

MSBC berkata ahlinya telah menyatakan keyakinan bahawa kedua-dua negara akan kembali kepada tahap sebelum COVID-19 berikutan kelonggaran langkah-langkah sekatan pergerakan di kedua-dua negara dan ketersediaan vaksin.- Bernama

See author's posts


Pengasas, Presiden Pertama ABIM Dr Razali Nawawi meninggal dunia

KUALA LUMPUR: Pengasas dan bekas Presiden Angkatan Belia Islam Malaysia (ABIM) yang pertama Dr Razali Nawawi meninggal dunia pada usia 83 tahun di Hospital Pakar An-Nur pada 6.45 pagi tadi.

ABIM menerusi perkongsian di Facebook rasminya mengesahkan pemergian Razali yang merupakan sahabat karib Perdana Menteri Datuk Seri Anwar Ibrahim.

“Semoga Allah Subhanahu wa-Ta’ala merahmati Almarhum, dan menempatkannya di sisi-Nya Yang Maha Pengasih,” menurut hantaran di Facebook di sini, hari ini.

Menurut ABIM jenazah Allahyarham akan diuruskan di Masjid Al-Umm, Seksyen 1, Bandar Baru Bangi, Selangor dan solat jenazah dijangka diadakan selepas Zohor.

Presiden ABIM Muhammad Faisal Abdul Aziz ketika dihubungi Bernama berkata Allahyarham meninggal dunia disebabkan kanser prostat yang sudah lama dihidapinya.

Pada 13 Mei lepas,  Perdana Menteri Datuk Seri Anwar Ibrahim telah meluangkan masa menziarahi Razali di kediamannya di Bangi yang pada ketika itu berada dalam keadaan uzur.

Razali menjadi Presiden ABIM pertama pada 1972 dan telah memperkenalkan sistem usrah sebelum diambil alih oleh Anwar sebagai Presiden ABIM yang kedua pada 1974.

Allahyarham dilahirkan di Kampung Hutan Pasir, Kelantan dan memperoleh ijazah pertamanya dari Universiti al-Azhar, Mesir pada 1966.

Pada 1971, Razali menamatkan pengajian peringkat Sarjana dalam bidang Perbandingan Agama di Universiti Birmingham, United Kingdom seterusnya memperoleh ijazah Doktor Falsafah (PhD) dari Universiti Islam Antarabangsa Malaysia (UIAM) pada 1992.

Allahyarham pernah menjadi profesor di Fakulti Undang-Undang, UIAM bermula 1 September 1983 hingga 31 Disember 2008 dan dekan fakulti itu yang kini dikenali sebagai Kulliyah Undang-Undang Ahmad Ibrahim UIAM dari 1983 hingga 1990. – Bernama

See author's posts


WHO isytihar cacar monyet kecemasan kesihatan global

GESA PERANGI PENULARAN… Orang ramai membantah semasa perhimpunan menggesa lebih banyak tindakan kerajaan untuk memerangi penularan cacar monyet di Foley Square pada 21 Julai 2022 di New York City. • Foto AFP

GENEVA: Pertubuhan Kesihatan Sedunia (WHO) pada Sabtu mengisytiharkan cacar monyet sebagai kecemasan kesihatan global, tahap amaran tertinggi bagi sesuatu penyakit.

Ketua WHO, Tedros Ghebreyesus berkata, keputusan itu telah dibuat walaupun badan penasihat gagal bersetuju mengenai penunjukan itu, lapor Agensi Anadolu.

Sembilan ahli ahli jawatankuasa pakar menentang langkah itu dan enam menyokong, Tedros berkata keputusannya bertindak sebagai “pemecah seri.”

Beliau berkata lebih 16,000 kes dan lima kematian telah dilaporkan di 75 negara dan wilayah.

“Penilaian WHO ialah risiko cacar monyet adalah sederhana di seluruh dunia dan di semua rantau, kecuali di rantau Eropah di mana kami menilai risiko itu tinggi,” kata Tedros.

“Kami mempunyai wabak yang telah merebak ke seluruh dunia dengan cepat, melalui cara penularan baharu, yang kami terlalu sedikit memahaminya.”

Beliau berkata terdapat juga risiko yang jelas untuk terus merebak ke seluruh dunia, walaupun risiko gangguan terhadap trafik antarabangsa kekal rendah.

Ia melaporkan bahawa atas sebab itu, Tedros berkata beliau memutuskan bahawa wabak itu mewakili kecemasan kesihatan awam yang membimbangkan antarabangsa, label WHO untuk tahap ancaman tertinggi.

“Walaupun saya mengisytiharkan kecemasan kesihatan awam yang membimbangkan antarabangsa, buat masa ini, ini adalah wabak yang tertumpu di kalangan lelaki yang melakukan hubungan seks dengan lelaki, terutama mereka yang mempunyai banyak pasangan seksual,” katanya.

Beliau menegaskan bahawa wabak itu boleh dihentikan dengan strategi yang betul dalam kumpulan yang betul.

“Oleh itu adalah penting untuk semua negara bekerjasama rapat dengan komuniti lelaki yang melakukan hubungan seks dengan lelaki, untuk mereka bentuk dan menyampaikan maklumat dan perkhidmatan yang berkesan, dan untuk menerima pakai langkah-langkah yang melindungi kesihatan, hak asasi manusia dan maruah komuniti yang terjejas,” kata WHO ketua.

Dia memberi amaran bahawa stigma dan diskriminasi boleh berbahaya seperti mana-mana virus.

Sebagai tambahan kepada cadangan kepada negara, Tedros menyeru organisasi masyarakat sivil, termasuk mereka yang berpengalaman dalam bekerja dengan orang yang hidup dengan HIV, untuk bekerjasama dengan WHO untuk memerangi stigma dan diskriminasi.

“Dengan alat yang kami ada sekarang, kami boleh menghentikan penularan dan mengawal wabak ini,” katanya.

Sejak awal Mei 2022, kes cacar monyet telah dilaporkan dari negara di mana penyakit itu tidak endemik serta beberapa negara endemik, menurut WHO.

Kebanyakan kes yang disahkan dengan sejarah perjalanan melaporkan lawatan ke negara di Eropah dan Amerika Utara, berbanding Afrika Barat atau Tengah, di mana virus monkeypox adalah endemik.

Ini adalah kali pertama kes dan kelompok monkeypox dilaporkan secara serentak di negara bukan endemik dan endemik di kawasan geografi yang berbeza.

Cacar monyet boleh berjangkit melalui sentuhan dengan cecair badan, luka kulit, atau permukaan mukosa dalaman, seperti dalam mulut atau tekak, titisan pernafasan dan objek tercemar, menurut WHO. – Bernama

See author's posts


Warga emas terharu terima sumbangan

ADENG IDRUS

LAWAS: Seorang warga emas daripada golongan Orang Kurang Upaya (OKU) berusia
62 tahun terharu menerima sumbangan pek makanan daripada Pusat Khidmat Parti
PBB Cawangan Bukit Sari.

Asnah Mail, yang juga merupakan ibu tunggal buta berasal dari Kampung Bukit
Naga Jalan Punang dengan sebak mengucap terima kasih atas bantuan Timbalan
Ketua Menteri Datuk Amar Haji Awang Tengah Ali Hassan yang juga Ahli Dewan Undangan
Negeri (ADUN) Bukit Sari.

Beliau juga berpesan agar disampaikan ‘salam’ kepada Awang Tengah yang
sentiasa perihatin dengan keadaan rakyat di kawasannya.

Nasib Asnah bergantung kepada bantuan keluarga dan jiran tetangga tanpa
mampu melakukan sebarang pekerjaan untuk menjana pendapatan.

Malahan Asnah mengakui keadaan sekarang amat sukar untuk mendapat bekalan
keperluan khususnya barangan dapur.

Warga emas ini juga berdoa agar Awang Tengah dan keluarga diberikan
kesihatan dan keselamatan sepanjang masa.

Pada masa sama, beliau turut bersedih mendengar berita Awang Tengah yang
dikuarantin kerana dalam kategori orang disyaki (PUI) Covic-19 dan terus berdoa
untuk kesejahteraan pemimpin yang beliau dan rakyat Lawas sayangi.

Bantuan fasa pertama berupa sumbangan daripada Pusat Khidmat PBB Cawangan
Bukit Sari meliputi semua penduduk di Bukit Sari dan sebahagian daripada DUN
Ba’kelalan.

Agihan dilakukan oleh pasukan Barisan Hadapan Pandemik Covid-19 PBB Bukit
Sari diketuai Setiausaha Parti PBB Cawangan Bukit Sari Awang@Ibrahim Ahmat.

Awang@Ibrahim yang ditemui turut mengesahkan sejumlah 7,600 pek bantuan
makanan telah diedarkan.

Sumbangan ini adalah untuk semua tanpa mengira aliran politik dan
sebagainya.

Ini kerana Awang Tengah tidak mahu sumbangan bantuan tersebut dijadikan
bahan politik kerana adalah menjadi tanggungjawab Kerajaan Gabungan Parti Sarawak
di negeri ini untuk memastikan keperluan rakyat dapat disalurkan kepada semua.

See author's posts


Operasi Premis Bersih tingkatkan kendalian pengusaha premis makanan

SARIKEI: Seramai 20 pegawai dari Pejabat Kesihatan Bahagian (PKB) Sarikei digerakkan ke lapangan untuk melaksanakan Operasi Premis Bersih di premis makanan sekitar Sarikei.

Pegawai PKB Sarikei, Dr. Emmanuel Joseph Fong Tsung berkata, Operasi Premis Bersih di bawah Akta Makanan 1983 dan menguatkuasakan Peraturan 11(1b), Peraturan-Peraturan Kebersihan Makanan 2009 dijalankan bertujuan memantau pengusaha premis makanan menjalankan kewajipan masing-masing.

“Seramai 20 pegawai PKB Sarikei, dibahagikan kepada empat kumpulan menjalankan pemantauan ke atas pengusaha premis makanan memastikan pengendali makanan menjalani latihan pengendali makanan dan mendapatkan vaksin anti tifoid.

“Selain itu, operasi pada kali ini akan menekankan kepada kesalahan di bawah Peraturan 33, Peraturan-Peraturan Kebersihan Makanan 2009 berkaitan dengan kebersihan diri pengendali makanan,” katanya.

Beliau berkata demikian ketika ditemu bual para pemberita di PKB Sarikei, pagi tadi.

Selain itu, operasi juga bertujuan memastikan bahawa premis-premis makanan adalah sentiasa bersih, selamat dan juga untuk memastikan pengendali makanan berada pada tahap kebersihan terbaik demi menjaga kebersihan para pengguna yang mengunjungi premis-premis makanan ini.

“Saya ingin menasihatkan para pengguna supaya membuat pilihan yang baik dan pastikan premis yang dikunjungi itu adalah bersih dan juga sebelum menjamu makanan pastikan makanan yang dihidangkan adalah bersih serta selamat.

“Sentiasa mempratikkan lihat, hidu dan rasa sebelum makan makanan tersebut,” ujarnya.

Dalam pada itu, katanya, pematuhan kepada peraturan-peraturan yang diperuntukan setakat ini di Sarikei amat memuaskan.

“Namun, operasi-operasi seperti ini sangat penting untuk kita meningkatkan pematuhan kepada peraturan-peraturan yang sedia ada.

“Terdapat pengusaha-pengusaha yang sentiasa memberi kerjasama baik dan operasi ini amat penting untuk kita teruskan secara berkala sebagai tindakan pendidikan iaitu peringatan kepada semua pengendali makanan agar sentiasa menjaga kebersihan kendiri yang tinggi.

Tambahnya, ia penting bagi memastikan agar para pengguna yang makan di premis mereka tidak terjejas dengan kebersihan makanan yang kurang baik atau kurang memuaskan.

Oleh EARL ANEK

See author's posts


Perhilitan tangkap beruang matahari

MARANG:  Jabatan Perlindungan Hidupan Liar dan Taman Negara (Perhilitan) berjaya menangkap dua ekor beruang jantan di Kampung Pengkalan Berangan, di sini dan  Kampung Batu Tiong, Dungun, yang dipercayai berkeliaran dan merosakkan tanaman penduduk.

Pengarah Perhilitan Terengganu Dr. Abdul Malek Mohd Yusof berkata, tangkapan kedua-dua beruang matahari itu merupakan yang pertama tahun ini, susulan aduan penduduk.

“Beruang seberat 70 kilogram (kg) ditangkap di Kampung Pengkalan Berangan awal pagi semalam, yang dipercayai datang dari hutan berhampiran.

“Seekor lagi beruang seberat 80 kg ditangkap di Kampung Batu Tiong, Dungun, malam semalam. Beruang itu masuk ke perangkap yang disediakan Perhilitan pada Ahad lepas,” katanya, ketika dihubungi Bernama.

Dr Abdul Malek berkata, kedua-dua haiwan itu akan dilepaskan ke habitat yang sesuai di Taman Negara Terengganu tidak lama lagi.

Beliau turut menasihati penduduk agar tidak mengambil tindakan sendiri sekiranya terserempak dengan mana-mana haiwan liar, sebaliknya segera membuat aduan kepada Perhilitan untuk tindakan lanjut.

Sementara itu Ali Yusof, 61, seorang pesara guru dari Kampung Pengkalan Berangan meluahkan rasa lega apabila beruang yang sering merosakkan log madu kelulut miliknya sejak 15 Januari lepas akhirnya berjaya ditangkap Perhilitan.

Ali berkata, beliau kerugian hampir RM10,000 apabila 16 log madu kelulut yang dipelihara di belakang rumahnya rosak akibat serangan haiwan liar tersebut.– Bernama

See author's posts


Kenaikan bahan mentah bukan penghalang untuk terus beroperasi

BAGUS… Datuk Dr. Abdul Rahman Ismail bergambar bersama tenaga kerja kilang Tebaloi PPK Mukah.

LAWATAN timbalan menteri baru-baru ini dilihat sebagai peransang kepada pengusaha kilang tebaloi tempatan untuk terus berusaha memartabatkan produk tempatan setelah terkesan dengan Perintah Kawalan Pergerakan berikutan Pandemik Covid-19.

Keadaan itu bertambah perit dengan kenaikan harga barang keperluan terutama barangan untuk menghasilkan tebaloi. Untuk mengatasikannya, ia memerlukan langkah-langkah yang proaktif sesuai dengan keadaan semasa demi untuk memastikan kelangsungan usaha tersebut.

Demikianlah yang dipraktikkan oleh sebuah kilang pengeluaran produk tempatan yang tetap beoperasi seperti biasa biarpun berlaku kenaikan harga bahan-bahan mentah kebelakangan ini.

Kilang tersebut ialah kilang milik Pertubuhan Peladang Kawasan Mukah (PPK Mukah) di Kampung Tutus Hilir Mukah.

Menurut Pengerusi PPK Mukah, Manuchihr Smith bahan-bahan tersebut ialah telur ayam, tepung kanji, gula dan lain-lain lagi.

“Tidak dinafikan kenaikan harga barang dan bahan mentah seperti telur ayam, tepung kanji dan gula serta kos-kos lain turut memberi kesan dalam apa juga usaha yang dijalankan. Namun, bersyukur kerana setakat ini ia tidak terlalu menjejas pengeluaran tebaloi kami,” ujarnya.

Beliau berkata demikian berikutan lawatan kerja Timbalan Menteri Permodenan Pertanian Dan Pembangunan Wilayah Sarawak Datuk Dr. Abdul Rahman Ismail pada 28 Jun lalu.

“Ini adalah lawatan pertama timbalan menteri ke Kilang Tebaloi PPK Mukah selepas menjawat jawatan sebagai Pengerusi PP Negeri Sarawak,” kata beliau lagi.

Tambah Manuchihr kilang tersebut mampu mengeluar sekitar 300 kotak tebaloi sehari dengan tenaga kerja seramai lima orang.

“Konsep kilang yang menyaksikan pembelian bahan mentah terus daripada ahli PPK Mukah seperti daun pisang kepuk dan buah kelapa daripada pembekal  membolehkan ia beroperasi seperti biasa hingga sekarang.

“Selain itu, kebelakangan ini pendekatan yang berorientasikan kerja mengikut sif (shift) mampu mengeluarkan 600 kotak sehari untuk memenuhi permintaan yang semakin meningkat selepas pendemik 2019-2021. Pengeluaran boleh meningkat  sehingga 100 peratus, namun, kini permintaan masih melebihi pengeluaran,” tambah Manuchihr lagi.

Beliau menyatakan kilang yang dimiliki sepenuhnya oleh PPK Mukah berkenaan  telah beroperasi sejak 1999 hingga sekarang.

Oleh HENRY B SIYU

See author's posts